text:
NTCHITO YOLALIKIRA NDI KUPHUNZITSA PADZIKO LONSE
Asia ndi Middle East
MAYIKO 47
CHIWERENGERO CHA ANTHU 4,282,178,221
OFALITSA 674,011
MAPHUNZIRO A BAIBULO 672,318
Anathandiza Munthu Yemwe Ndi Wosaona, Wosamva Komanso Wosalankhula
Mu 1999, mpingo wina wa chinenero chamanja wa mumzinda wa Kobe ku Japan, unamva za munthu wina yemwe ndi wosamva, dzina lake Hirofumi. M’bale wina anapita kangapo konse kuti akaonane ndi munthuyu koma mayi ake anakaniza. Tsiku lina m’baleyu atapitakonso n’kuwachonderera mayiwo, anatulutsa Hirofumi kuti m’baleyu aonane naye. Tsitsi ndi ndevu za Hirofumi zinali zazitali komanso zanyankhalala. Nkhope yake inkaoneka momvetsa chisoni ngati munthu amene wakhala m’chipululu kwa zaka zambiri. Koma iye analinso wosaona. M’baleyo anadzidzimuka kwambiri atamuona, komabe anagwira manja ake n’kumamusisita monga njira yolankhulirana naye. Koma Hirofumi sanachite chilichonse. Pa nthawiyi n’kuti patadutsa zaka 10 kuchokera pamene Hirofumi anasiya kuona. Izi zinachitika ali ndi zaka 31, ndipo pa zaka 10 zonsezi Hirofumi ankatsekeredwa m’nyumba moti sankalankhula ndi aliyense.
Patatha masiku awiri, m’bale uja anapitanso kukaona Hirofumi. Mayi a Hirofumi anadabwa kwambiri chifukwa ankaganiza kuti m’bale uja sabweranso chifukwa cha mmene mwana wawoyo ankaonekera. M’baleyu anachonderera mayi a Hirofumi kuti aonane ndi Hirofumi ndipo mayiwo anavomera. M’bale uja anapita kwa Hirofumi kwa mwezi wathunthu, koma Hirofumi sankaonetsa chidwi chilichonse moti mayi ake anauza m’baleyo kuti asavutike kudzabweranso. Komabe m’baleyo sanataye mtima. Iye ankam’pititsira makeke komanso kuchita zinthu zosonyeza kumuganizira. Koma patatha miyezi inanso iwiri Hirofumi sankaonetsabe chidwi chilichonse moti m’baleyo anayamba kuganiza zongosiya kupitako.
M’baleyo anaganiza zopitako komaliza. Koma asanapite anapemphera kwa Yehova. Anapempha Yehova kuti amuthandize kudziwa ngati akufunikirabe kupitiriza kumapita kwa Hirofumi. M’baleyu atafika kwa Hirofumi anagwiranso manja ake n’kumuuza n’chinenero chamanja kuti, kuli Mulungu, dzina lake Yehova, amene amaona mavuto ake ndipo amamvetsa mmene iye akumvera kuposa wina aliyense. Anamuuzanso kuti Yehova amamukonda ndipo akufuna kudzamuthetsera mavuto ake. N’chifukwa chake m’baleyu anafika pakhomo pawo. Poyamba Hirofumi sanachite chilichonse, koma kenako anagwira mwamphamvu dzanja la m’baleyu ndipo misozi inayamba kutuluka m’maso mwake. M’baleyu anakhudzidwa kwambiri ndi zimenezi moti nayenso analira. Kenako anayamba kuphunzira naye Baibulo.
Ataphunzira naye kwa zaka 11, Hirofumi anasiya kumapita kumpingo wa chinenero chamanja womwe uli kutali ndi derali, ndipo anayamba kusonkhana ndi abale a mumpingo wapafupi. Poyamba palibe aliyense wa mpingo umenewu amene ankadziwa chinenero chamanja, koma patatha miyezi 18 abale ndi alongo okwana 22 anaphunzira chinenero chamanja n’cholinga choti athe kuthandiza Hirofumi. Mu January 2012, Hirofumi anakamba nkhani yake yoyamba m’Sukulu ya Utumiki wa Mulungu ndipo wina ankamasulira. Mu October m’chaka chomwechi, anakhala wofalitsa wosabatizidwa.
Amaphunzira Baibulo ndi Alonda
M’bale wina dzina lake Floren, yemwe ndi mpainiya ndipo amakhala ku Philippines, amachititsa maphunziro a Baibulo okwana 25, ndipo ambiri mwa anthu amenewa amagwira ntchito yaulonda. Nthawi zambiri anthuwa amagwira ntchito yawo madzulo ndipo ena amagwira usiku wonse. Kuti azitha kuphunzira nawo, Floren anafunika kusintha zina ndi zina. Amaonetsetsa kuti asamawasokoneze pa ntchito yawo choncho amaphunzira nawo pa nthawi yopuma kapena pamene ali ndi mpata. Ena amaphunzira nawo kuyambira 7 koloko mpaka 11 madzulo, ndipo ena amaphunzira nawo kuyambira 5 koloko mpaka 9 koloko m’mawa. Nthawi zina amapita kukaphunzira nawo pa nthawi imene atsala pang’ono kusinthana. Izi zimathandiza kuti aphunzire ndi mlonda amene watsala pang’ono kuyamba ntchito, kenako n’kuphunziranso ndi amene waweruka. Floren ananena kuti: “Kukhala ndi maphunziro ambiri kwandithandiza kuti ndizisangalala kwambiri pa moyo wanga.” Ena mwa anthu amenewa anayamba kusonkhana. Wina anabatizidwa ndipo pano ndi mpainiya wokhazikika.
Anayesetsa Kuti Adziwe Zoona
Tsiku lina, lomwenso kunkagwa mvula, alongo awiri a ku Armenia, ankalalikira ndipo anakumana ndi mayi wina ndi mwana wake wamkazi, n’kuwagawira kapepala. Mayiyu dzina lake ndi Marusya, ndipo mtsikanayo dzina lake ndi Yeva. Alongowo anadabwa kwambiri kumva kuti, ngakhale kuti kunali kukugwa mvula, mayi ndi mwana wakeyu anali atakhala kwa maola pafupifupi awiri akuyembekeza kuti akumane ndi a Mboni za Yehova. N’chifukwa chiyani anachita zimenezi? Mchimwene wake wa Marusya anali ataphunzira choonadi pa nthawi yomwe anali kundende ndipo anachiphunzira kuchokera kwa abale amene anali kundendeko chifukwa cha chikhulupiriro chawo. Marusya ankaganiza kuti mchimwene wakeyo akatuluka kundende, akhala wachiwawa kwambiri koposa poyamba. Koma atatuluka anaona kuti wasintha ndipo ndi munthu wabwino. Komanso atayamba kusonkhana ndi Mboni za Yehova, mchimwene wakeyu anapitirizabe kusintha. Komabe, Marusya ndi Yeva analibe chidwi kwenikweni ndi zimenezi chifukwa cha zinthu zoipa zomwe anthu ankalemba komanso kuulutsa pa TV zokhudza Mboni za Yehova. Koma kenako Yeva anayamba kuganiza kuti: ‘Ndikuona kuti amalumewa asintha kwambiri panopa. Nanga n’chifukwa chiyani anthu amalankhula zinthu zoipa zokhudza a Mboni za Yehova?’ Chifukwa choti ankafunitsitsa kudziwa zoona pa nkhaniyi, anauza mayi ake kuti: “Sitingadziwe zolondola, pokhapokha titayesetsa kuti tikumane nawo anthu amenewa. Tiyeni tiyesetse kuti tikumane nawo kuti tidziwe zenizeni zokhudza Mboni za Yehova.” Iwo anachitadi zimenezi ndipo n’zimene zinachititsa kuti akumane ndi alongo aja. Patangotha masiku awiri, Marusya ndi Yeva anayamba kuphunzira Baibulo. Kenako anayambanso kupezeka pa misonkhano ndipo panopa ndi ofalitsa osabatizidwa.
Ana Anaika Magazini Pakhomo la Nyumba Yake
Mumzinda wa Adana, ku Turkey, mayi wina amene ankafuna kudzipha chifukwa cha mavuto a m’banja komanso mavuto ena, anapeza magazini awiri pakhomo la nyumba yake. Zikuoneka kuti ana ena a m’deralo anatola magaziniwa n’kuwaika pakhomo la mayiyu poganiza kuti ndi ake. Mayiyu anachita chidwi kwambiri ndi nkhani zofotokoza mbiri ya moyo wa anthu ena zimene zinali m’magaziniwo. Iye ankafuna moyo wake utasintha ngati mmene anthu a m’nkhanizo anachitira. Mayiyu anagwiritsa ntchito nambala yomwe inalembedwa pa magaziniwo ndipo anaimbira foni mpainiya wina amene ankakhala m’dera lomwelo. Kenako anayamba kuphunzira Baibulo. Mayiyu anasangalala kwambiri ndi zimene ankaphunzira ndipo ananena kuti akufuna kumapita nawo ku misonkhano. Mwamwayi, nyumba yake inali pafupi ndi Nyumba ya Ufumu. Nthawi yomweyo anayamba kupezeka pa misonkhano ndipo akupitirizabe mpaka pano.
Anakhala M’ndende Masiku 10 Koma Sanasinthe Maganizo
Bambo wina wa ku Nepal, dzina lake Bam, anali wapolisi komanso ankakonda kupita kutchalitchi. Tsiku lina akugwira ntchito, anakumana ndi munthu wina ndi mkazi wake, omwe ndi apainiya apadera. Bam anachita chidwi kwambiri chifukwa anthuwa anayankha mafunso ake onse pogwiritsa ntchito Baibulo. Iye anayamba kuphunzira Baibulo ndipo pasanapite nthawi anayamba kusonkhana. Pamene ankapitiriza kuphunzira, chikumbumtima chake chinayamba kumuvutitsa chifukwa cha ntchito yakeyi. Choncho anapempha mabwana ake kuti azigwira ntchito ya mu ofesi n’cholinga choti asamanyamule mfuti. Mabwanawa anavomera. Koma atapezeka pa msonkhano wachigawo, Bam anayambanso kuvutika chikumbumtima ndi ntchito yakeyi. Choncho anaganiza zongosiya ntchitoyo.
Mkazi wa Bam sanasangalale ndi zimenezi chifukwa ankaona kuti ntchitoyi inali ya ndalama zambiri komanso inkachititsa kuti anthu aziwalemekeza. Pofuna kumunyengerera kuti asasiye ntchitoyi, anamuuza kuti: “Mukapanda kusiya ntchito imeneyi, ndiyamba kuphunzira Baibulo ndi a Mboni.” Zitalephereka, mayiyu ananyengerera mkulu wa apolisi kuti atsekere Bam m’ndende kuti mwina asintha maganizo. Atakhala masiku 10 m’ndende, Bam anatulutsidwa koma sanasinthe maganizo ndipo anayamba kufufuza ntchito ina. Iye anayamba bizinezi yonyamula anthu panjinga za hayala ngakhale kuti izi zinachititsa kuti azigwira ntchito maola ambiri pa dzuwa. Ngakhale zinali choncho, iye ankasangalala kwambiri. Anapitiriza kupita patsogolo mwauzimu ndipo anakhala wofalitsa wosabatizidwa. Patapita nthawi, mkazi wake uja anasiya kum’tsutsa. Chifukwa cha chikondi chimene abale ndi alongo ankamusonyeza, nayenso anayamba kuphunzira Baibulo. Bam amakwanitsabe kusamalira bwino banja lake chifukwa ntchito yakeyi imamuthandiza kupeza ndalama zambiri kuposa zimene ankalandira ali wapolisi. Bam anabatizidwa pa msonkhano umene unachitika mu February 2013. Panopa mkazi uja komanso mwana wawo wamwamuna amapezeka pa misonkhano.
Ankafuna Kuchita Upainiya Wothandiza
Mlongo wina wa ku Korea, dzina lake Myeong-hee, amavutika ndi mwendo wake chifukwa cha matenda ofa ziwalo amene anadwala ali ndi zaka ziwiri. Iye sachedwa kutopa komanso nthawi zina amagwa poyenda. Kuwonjezera apo, amakhala ndi nkhawa yaikulu, amadwala chifukwa cha mankhwala amene amamwa ndiponso amavutika kupuma. Ngakhale kuti ali ndi mavuto onsewa, mlongoyu ankafuna atachita upainiya wothandiza ndipo wakhala akuchitadi upainiyawu zaka ziwiri zapitazi. Mlongoyu amathokoza Yehova chifukwa chomuthandiza kukwanitsa kuchita upainiya.
“Ndakhala Ndikulifunafuna kwa Zaka 30”
Agnes yemwe ndi mmishonale ku Indonesia, ankakonda kulalikira mayi wina yemwe anali woyembekezera. Mayiyu ankagulitsa masamba mumsika winawake ndipo ankakonda kuwerenga magazini athu komanso kukambirana mfundo za m’Baibulo ndi Agnes akakhala kuti si wotanganidwa. Tsiku lina Agnes atapita kuti akaonane ndi mayiyu, anam’peza kulibe. Mwamuna wake anauza Agnes kuti mayiyu ali ndi mwana ndipo Agnes anaganiza zokamuona. Anamutengera Bukhu Langa la Nkhani za Baibulo kuti akam’patse monga mphatso. Mayiyu anasangalala ataona kuti Agnes wabwera kudzaona mwana wake. Koma anasangalalanso kwambiri Agnes atamupatsa mphatsoyo. Atamasula mphatsoyo anapeza kuti ndi Bukhu Langa la Nkhani za Baibulo ndipo anadabwa kwambiri moti anati: “Mwalitenga kuti buku limeneli? Ndakhala ndikulifunafuna kwa zaka 30. Ndayenda m’malo ogulitsira mabuku ambiri koma osalipeza. Aliyense ankandiuza kuti sakulidziwa ndipo sanalionepo. Pa mabuku onse amene ndinapeza, panalibe buku labwino ngati limeneli.” Mayiyu ali mwana, amalume ake anali ndi bukuli ndipo iye ankakonda kwambiri kuliwerenga. Choncho anasangalala kwambiri pamene mlongoyu anam’bweretsera bukuli ndipo mwana wake wamkulu amakondanso kuliwerenga. Mayiyu ndi mwana wakeyo anayamba kuphunzira Baibulo.


c: text/html

text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
2 Ndiyeno patapita zaka 14, ndinapita ku Yerusalemu kachiwiri+ limodzi ndi Baranaba,+ ndipo ndinatenganso Tito.
2 Ndinapita kumeneko chifukwa ndinauzidwa m’masomphenya kuti ndipiteko.+ Ndipo ndinafotokozera+ amuna odalirika, uthenga wabwino umene ndikuulalikira kwa anthu a mitundu ina. Ndinachita zimenezo chifukwa ndinkaopa kuti mwina ndinali kuthamanga+ popanda phindu, kapena ndinali nditathamanga kale pachabe.+ Koma ndinawafotokozera zimenezi kumbali.
3 Ndipo ngakhale Tito,+ amene ndinali naye limodzi, sanafunikire kudulidwa,+ ngakhale kuti iye ndi Mgiriki.
4 Chifukwa cha abale onyenga+ amene analowa pakati pathu mwakachetechete+ ndiponso mozemba monga akazitape, n’cholinga choti awononge ufulu wathu+ umene tili nawo mogwirizana ndi Khristu Yesu, ndiponso kuti atisandutse akapolo+ . . .
5 anthu amenewa sitinawagonjere,+ ngakhale kwa ola limodzi, kuti inuyo mupitirize kukhala ndi choonadi+ cha uthenga wabwino.
6 Tsopano kunena za anthu amene ankaoneka ngati apadera,+ kaya pa chiyambi anali anthu otani, zilibe kanthu kwa ine,+ Mulungu sayang’ana nkhope ya munthu,+ kwa ine, amuna odalirika amenewo sanandiphunzitse kalikonse katsopano.
7 Koma iwo ataona kuti ndapatsidwa+ ntchito yolalikira uthenga wabwino kwa anthu osadulidwa,+ mmene Petulo anapatsidwira ntchito yoti akalalikire uthenga wabwino kwa anthu odulidwa,+
8 (pajatu iye amene anapatsa Petulo mphamvu yokhala mtumwi kwa anthu odulidwa ndi amene anapatsanso ine mphamvu+ kuti ndikalalikire kwa anthu a mitundu ina)
9 iwo atazindikira kukoma mtima kwakukulu+ kumene ndinapatsidwa,+ Yakobo,+ Kefa ndi Yohane, amene anali ngati mizati,+ anagwira chanza ineyo ndi Baranaba.+ Anatero posonyeza kuti agwirizana nazo+ zoti ife tipite kwa anthu a mitundu ina, ndipo iwo apite kwa odulidwa.
10 Anangotipempha kuti tizikumbukira aumphawi.+ Ndipo ndayesetsa moona mtima kuchita zimenezi.+
11 Koma Kefa+ atabwera ku Antiokeya,+ ndinamutsutsa pamasom’pamaso, chifukwa anali wolakwa.+
12 Pakuti asanafike anthu ena ochokera kwa Yakobo,+ iye anali kudya+ limodzi ndi anthu a mitundu ina, koma anthuwo atafika, iye anadzipatula ndipo anasiya kuchitira nawo zinthu limodzi, chifukwa ankaopa+ anthu odulidwawo.+
13 Ayuda enawonso anagwirizana naye pochita zachiphamaso zimenezi.+ Ngakhale Baranaba+ nayenso anachita nawo zachiphamasozi.
14 Koma nditaona kuti sanali kuyenda mogwirizana ndi choonadi cha uthenga wabwino,+ ndinanena kwa Kefa pamaso pa onse+ kuti: “Ngati iweyo, ngakhale kuti ndiwe Myuda, ukukhala ngati anthu a mitundu ina, osati ngati Ayuda, n’chifukwa chiyani ukufuna kuchititsa anthu a mitundu ina kuti azitsatira chikhalidwe cha Ayuda?”+
15 Ifeyo ndife a mtundu wachiyuda.+ Si ife ochimwa+ ochokera mwa anthu a mitundu ina.
16 Popeza tikudziwa kuti munthu amayesedwa wolungama+ mwa kukhulupirira+ Khristu Yesu, osati chifukwa cha ntchito za chilamulo, ife takhulupirira Khristu Yesu. Tachita zimenezi kuti tiyesedwe olungama chifukwa cha chikhulupiriro chathu mwa Khristu,+ osati mwa ntchito zotsatira chilamulo. Tatero chifukwa palibe munthu adzayesedwa wolungama chifukwa cha ntchito zotsatira chilamulo.+
17 Tsopano ngati ife, pofuna kuyesedwa olungama kudzera mwa Khristu,+ tapezedwanso kuti ndife ochimwa,+ kodi ndiye kuti Khristu wakhala mtumiki wa uchimo?+ Ayi ndithu.
18 Pakuti ngati ndikumanganso zomwezo zimene ndinagwetsa,+ ndiye kuti ndikusonyeza kuti ndine wophwanya malamulo.+
19 Mwa chilamulo, ine ndinafa ku chilamulo,+ moti sindingachitsatirenso, kuti ndikhale wamoyo kwa Mulungu.+
20 Ndinapachikidwa limodzi ndi Khristu.+ Si inenso amene ndikukhala ndi moyo,+ koma Khristu ndi amene akukhala ndi moyo mwa ine.+ Zoonadi, moyo umene ndikukhala tsopano,+ ndikukhala mokhulupirira Mwana wa Mulungu, amene anandikonda ndi kudzipereka yekha chifukwa cha ine.+
21 Sindikukankhira kumbali kukoma mtima kwakukulu kwa Mulungu,+ chifukwa ngati munthu amakhala wolungama kudzera mwa chilamulo,+ ndiye kuti Khristu anangofa pachabe.+
Patsani ena
Patsani ena
Agalatiya 2
Baibulo la Dziko Latsopano la Malemba Opatulika
https://www.jw.org/finder?docid=1011452&Book=48&Chapter=2&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D48%26Chapter%3D2%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
FEBRUARY 18, 2016
AZERBAIJAN
Dziko la Azerbaijan Linapeza Kuti Irina Zakharchenko ndi Valida Jabrayilova Ndi Olakwa Koma Kenako Linawamasula
Mlandu wa Irina Zakharchenko ndi Valida Jabrayilova unazengedwa kukhoti lina la mumzinda wa Baku pa 28 January 2016. Azimayiwa anapitabe kukhotilo ngakhale kuti anali atatopa ndiponso atafooka. Iwo anatsekeredwa m’kachipinda kazitsulo ngati kuti ndi zigawenga ndipo ankamvetsera pamene woweruza mlanduwo, dzina lake Akram Gahramanov, ankalengeza chigamulo chawo. Woweruzayo anagamula kuti azimayiwo ndi olakwa chifukwa choti ankafalitsa mabuku achipembedzo popanda chilolezo cha boma. Iye analamula kuti apereke chindapusa cha ndalama zokwana madola 4,361 a ku United States. Koma popeza kuti anali atakhala kale m’ndende kwa miyezi 11, woweruzayo ananena kuti asalipire chindapusacho ndipo anawamasula m’ndende.
Anaikidwa M’ndende Popanda Zifukwa Zomveka
Unduna woona zachitetezo wa dziko la Azerbaijan unanena kuti Irina Zakharchenko ndi Valida Jabrayilova, omwe ndi a Mboni za Yehova, anaphwanya malamulo a dzikolo pamene anapatsa mayi wina amene ndi neba wawo kabuku kofotokoza Baibulo mumzinda wa Baku. Undunawu unafufuza nkhaniyi kwa milungu 10 ndipo unapanikiza azimayiwa ndi mafunso. Undunawo unaitana azimayiwa pa 17 February 2015 ndipo atapita anadabwa kuti anthu a mu undunawo anawatenga n’kupita nawo kukhoti kuti akaimbidwe mlandu. * Kenako anaikidwa m’ndende mpaka nthawi imene mlandu wawowu unazengedwa.
Ngakhale kuti mlandu wa a Irina ndi a Valida unali usanazengedwe, akuluakulu a boma anachita zinthu ngati kuti azimayiwo ndi zigawenga zomwe “zikhoza kusokoneza anthu.” Loya wina wa azimayiwo anati: “Ndinadabwa wofufuza mlanduwu atafotokoza mokokomeza kwambiri zimene azimayiwa anachita. Wofufuzayo ananena kuti iwo anachita kupangana kuti aphwanye malamulo mwadala. Koma zoona zake n’zakuti a Valida ankangobwerera kunyumba kwa mayi wina amene poyamba anasangalala atakambirana naye za m’Baibulo ndiponso anali atapempha mabuku achipembedzo. Mayiyo anauza a Valida ndi a Irina kuti alowe m’nyumba mwake kuti akamwe tiyi ndipo analandira kabuku kenakake kachipembedzo kamene azimayiwo anabweretsa.”
Anachitira Nkhanza Azimayiwa Komanso a Mboni Ena Ambiri
Pa miyezi 11 imene azimayiwa anali m’ndende, akuluakulu a boma anawaika m’chipinda chaokha ndipo sankalola kuti anthu abwere kudzawaona, kulankhula nawo pa foni, kuwalembera makalata kapena kuti akhale ndi Baibulo. Nthawi zonse apolisi ankawavutitsa komanso kuwapanikiza ndi mafunso. Izi zinapangitsa kuti azimayiwa awonde, azisowa tulo ndiponso kuti afooke. Khotilo linakana maapilo ndiponso zimene maloya anapempha zoti litulutse azimayiwo m’ndende n’kungowauza kuti asamachoke pakhomo mpaka mlandu wawo utazengedwa.
Pa nthawi yomvetsera mlanduwu mu May, July ndiponso mu September 2015, unduna woona zachitetezo unapempha khotilo kuti liwonjezere nthawi imene azimayiwo akhale m’ndende. Nthawi yoti mlanduwu uzengedwe itakwana m’mwezi wa December, woweruza Gahramanov anaimitsa mlanduwu katatu. Izi zinachititsa kuti a Irina ndi a Valida akhale m’ndende pafupifupi chaka chathunthu khoti lisanagamule mlandu wawo pa 28 January 2016.
Zimene zinachitika kukhoti zinasonyeza kuti unduna woona zachitetezo unkafuna kugwiranso a Mboni ena. Undunawu unapempha khoti kuti lisungebe azimayiwo m’ndende n’cholinga choti ufufuze a Mboni ena amene unkati ankaphwanyanso malamulo. Pamene azimayiwo anali m’ndende, akuluakulu a boma ankavutitsa a Mboni za Yehova ku Baku. Ankawapanikiza ndi mafunso ndipo pofufuza zinthu ankalowa m’nyumba zawo komanso m’nyumba yawo yolambirira.
Mabungwe ndiponso Anthu Osiyanasiyana Anapempha Boma Kuti Litulutse Azimayiwo
A Mboni za Yehova anapempha kuti mabungwe ena oona za ufulu wa anthu am’mayiko ena athandize a Irina Zakharchenko ndi a Valida Jabrayilova kuti atuluke m’ndende. Iwo analemba makalata opita ku Khoti Loona za Ufulu wa Anthu ku Ulaya komanso ku nthambi zina za United Nations. A Mboni za Yehova padziko lonse anatumiza makalata ambiri kwa akuluakulu a boma la Azerbaijan. Anthu ena oimira Mboni za Yehova anakapempha thandizo kwa akuluakulu a boma m’mayiko amene akukhala ndiponso anatumiza makalata kwa pulezidenti wa dziko la Azerbaijan opempha kuti athandize azimayiwo.
Pa 2 December 2015, Gulu la United Nations Loona za Anthu Omangidwa Popanda Zifukwa Zomveka linanena kuti zimene dziko la Azerbaijan likuchitira azimayiwo zikuwaphwanyira ufulu ndiponso zikusonyeza tsankho pa nkhani ya chipembedzo. Gululi linapempha akuluakulu a boma kuti amasule a Irina Zakharchenko ndi a Valida Jabrayilova m’ndende n’kuwapatsa chipukutamisozi chifukwa chowasunga m’ndende popanda zifukwa zomveka. Tsiku lotsatira, Komiti ya United Nations Yoona za Ufulu wa Anthu inapempha kuti boma la m’dzikoli litulutse a Irina Zakharchenko m’ndende kuti akakhale pa ukaidi wosachoka panyumba chifukwa chakuti ankadwaladwala.
Anagamulidwa Kuti Ndi Olakwa Popanda Zifukwa Zomveka
Pa nthawi yozenga mlanduwu, neba wa a Irina Zakharchenko ndi a Valida Jabrayilova uja ananena kuti azimayiwa anamupatsa kabuku. Koma kenako popereka umboni wake mayiyu anafotokoza zinthu zosokoneza ndiponso zosiyana ndi zimene ananena poyamba. Iye sanathe kufotokoza bwino chimene azimayiwo anamulakwira. Kenako woweruza Gahramanov anapereka mwayi kwa a Irina ndi a Valida kuti afunse mayiyo mafunso. Iwo anasonyeza mwaulemu kuti umboni wa mayiyo si woona komanso unkatsutsana. Azimayi awiriwa anauza mayiyu kuti amukhululukira.
Woweruza anamvanso umboni wina kwa anthu ena omwe ananena kuti anaona azimayiwo akufalitsa mabuku achipembedzo popanda chilolezo cha boma. Anthuwa anali atasainira zikalata zonena kuti a Irina Zakharchenko ndi a Valida Jabrayilova anaphwanya malamulo koma anavomera kuti anasainira zikalatazo asanaziwerenge. Atafunsidwa, anthuwo anavomeranso kuti sakuwadziwa a Irina ndi a Valida komanso kuti azimayiwa sanawapatsepo mabuku alionse achipembedzo. Woweruzayo anawerenga umboni wa munthu wina wachitatu koma umboni wake unalinso wotsutsana.
Ngakhale kuti umboni unasonyeza kuti a Irina Zakharchenko ndi a Valida Jabrayilova sanaphwanye malamulo, woweruza Gahramanov anagamula kuti iwo ndi olakwa. Mlanduwu utatha, loya wina wa azimayiwa anati: “Ndikuona kuti chigamulochi ndi chosamveka ngakhale pang’ono. Gulu la United Nations Loona za Anthu Omangidwa Popanda Zifukwa Zomveka litaona zimene zikuchitikira azimayiwa, linapempha boma kuti liwatulutse m’ndende ndiponso liwapatse chipukutamisozi. Ngakhale kuti pangopita milungu yochepa kuchokera pamene gululi linapempha zimenezi, woweruza wagamula kuti azimayiwo ndi olakwa.” Panopa azimayiwa akuganiza ngati angachite apilo chigamulo chopanda chilungamochi kapena ayi.
Kodi Dziko la Azerbaijan Lidzasiya Liti Kuchitira Nkhanza Mboni za Yehova?
Panopa gulu lapadziko lonse la Mboni za Yehova likusangalala kumva kuti a Irina Zakharchenko ndi a Valida Jabrayilova anatulutsidwa m’ndende ndipo akusamaliridwa bwino ndi mabanja awo komanso akulandira thandizo la mankhwala. Koma a Mboni akudabwa kwambiri kuti dziko la Azerbaijan linalola bwanji kuti azimayi awiri omwe ndi okonda mtendere komanso osalakwa achitiridwe nkhanza chonchi. Akudabwanso kuti bomali linalola bwanji kuti khoti la m’dzikoli ligamule kuti azimayiwa ndi olakwa popanda zifukwa zomveka.
Anthu ambiri akugwirizana ndi a Mboni podandaula kuti dziko la Azerbaijan laphwanya kwambiri ufulu wachipembedzo wa anthu. Anthu apadziko lonse ali ndi chidwi kuti aone ngati boma la Azerbaijan lingasiye kuchitira nkhanza anthu am’zipembedzo zing’onozing’ono zam’dzikolo. A Mboni za Yehova akuyesetsabe kuti akambirane ndi bomali nkhani zokhudza kulambira kwawo n’cholinga choti amange mfundo imodzi.
^ ndime 4 Pa 10 November 2015, munthu wina wa mu unduna woona zachitetezo anaimba mlandu azimayiwa wophwanya Chigawo 167-2.2.1 cha buku la malamulo a dziko la Azerbaijan. Chigawochi Mchimaletsa kuti gulu lililonse lizifalitsa mabuku achipembedzo popanda chilolezo cha boma.


text:
NOVEMBER 20, 2013
ARMENIA
Dziko la Armenia Latulutsa M’ndende Anthu Onse a Mboni za Yehova
YEREVAN, Armenia—Pa November 12, 2013, dziko la Armenia linatulutsa m’ndende anthu 14 a Mboni za Yehova amene linawamanga chifukwa chokana kulowa usilikali. Kuyambira pa October 8, 2013, anthu a Mboni amene akhala akutulutsidwa m’ndende ndi okwana 28. Anthuwa anamangidwa chifukwa chokana kuchita zinthu zosemphana ndi zimene amakhulupirira. Izi zikusonyeza kuti tsopano dziko la Armenia likusintha mfundo zake pa nkhani yokhudza kulemekeza ufulu wa anthu amene amakana kuchita zinthu zina zosemphana ndi zimene amakhulupirira. Kwa zaka 20 zapitazo, dzikoli lakhala likumanga anyamata a Mboni za Yehova oposa 450. Kwa nthawi yoyamba kuchokera m’chaka cha 1993, tsopano m’ndende za m’dziko la Armenia mulibe munthu aliyense wa Mboni za Yehova amene wamangidwa chifukwa chokana kulowa usilikali.
Anthuwa asanatulutsidwe m’ndende pa November 12, dziko la Armenia linatulutsa m’ndende anthu 8 a Mboni za Yehova pa October 8 ndi 9, potsatira malamulo ochotsera miyezi 6 pa nthawi imene akaidi ayenera kukhala m’ndende. Anthu enanso a Mboni okwana 6 anatulutsidwa pa October 24. Anthu 6 amenewa anali oyamba kupindula ndi malamulo a dzikolo amene anakonzedwanso n’kuyamba kugwira ntchito pa June 8, 2013. Malamulowo anasinthidwa n’cholinga chakuti azipereka mwayi kwa anthu okana kulowa usilikali kuti azigwira ntchito zina zosagwirizana ndi usilikali. Tsopano anthu amene akana kulowa usilikali ali ndi mwayi woti azitha kugwira ntchito zina zosakhudzana ndi usilikali m’malo motsekeredwa m’ndende.
Panopa anthu a Mboni oposa 90 apempha kuti apatsidwe ntchito zina m’malo molowa usilikali. Pa October 23 ndi pa November 12, 2013, bungwe lina loona za malamulo m’dzikoli (Republican Commission) linakambirana ndi kuvomereza pempho la anyamata 71 pa gulu la a Mboni amenewa. Ndipo bungweli linalengeza kuti m’masiku angapo akubwerawa, limalizitsa kukambirana mapempho a anyamata ena otsalawo.
Bambo David A. Semonian, omwe ndi mneneri wa Mboni za Yehova kulikulu lawo ku New York, anati: “Ndife okondwa chifukwa boma la Armenia lamasula anyamatawa ndipo zikuoneka kuti nkhaniyi, yomwe yakhala ikuvuta kwa nthawi yaitali, tsopano yatha.”
Lankhulani ndi:
Kuchokera M’mayiko ena: David A. Semonian, Office of Public Information, tel. +1 718 560 5000
Armenia: Tigran Harutyunyan, tel. +374 93 900 482


text:
15 September 2016 Last updated at: 11:37 AM
Msonda azitaya, atuluka PP
Chipani chija chikutha anthu akuona.
Mneneri wachipani chostutsa cha Peoples’ amene anakakamila ngalawaya chipanichi ngakhale mtsogoleri wake atachithawa, a Ken Msonda, alengeza kuti basi iwo alekana nacho chipanichi.
A Msonda analengezaizi pa tsambalawo la pa Fesibuku kuti tsopano iwo simmodzi mwa anthu a mu chipanichi ndipo aganiza zopuma kaye mu ndale zachipani.
“Ndakhala ojijilika pa ndale kuyambila 1994, tsopano ndikufuna ndipumulile kaye,” anatero a Msonda polengeza za chiganizochawo.
Koma a Msonda anatsindikanso kuti kutulukakwawo mu chipani cha Peoples’ sindiye kuti basi azitayilatu pansi ndale.
“Nditulukilanso, mu zisankhoza 2019 ndikupita kukaimila ku Rumphi East. Anthu a ku Rumphi musadandaule, ndilinanu,” anatero a Msonda.
Dera la Rumphi East padakali pano phungu wake ndi a Kamlepo Kalua amene ndimkulu wavuta ndiphokoso podzudzula boma la a Mutharika. Iyendiwa chiwiri kwa mtsogoleri wachipani cha Peoples’.
A Msonda akhala mmodzi mwa anthu okhulupilika kuchipani cha Peoples’ anthu ambiri atachitaya kutsatilaku luzachitsankhokwachipanichindikuthawam’dzikomunokwamtsogoleriwachiapnichi.
Pa nthawi ina a Msonda anapeza mavuto atalangiza a Malawi kuti aphe anthu onse ochita mathanyula ati chifukwa Buku lopatulika limaletsa mchitidwe umenewu.
75 Comments On "Msonda azitaya, atuluka PP"
-
Cchipani chinatha mai anathawa ataba
-
Curtein pp?
-
Wangowona kuti Amayi Joice Banda,adaleka kumuthandiza, woooo wagwanayo alowe ku moz…. akayambe ndalezo.
-
Chipanichi chatha basi, mwini chipanichi saoneka. Ndi ndana amene angakomesere mbiri yachipanichi nkuzawina?
-
CASH MONEY
-
Iwenso wa 24 waganiza bwanji?mpaka WERENKHANI
-
kkkkkkkkk!!koma anthu enawa mawonekedwe awoso nde mngoseketsatu kwambili ,,,ngati achezera kudya mbewa usiku onsewu,,,,
-
Ndipo mpando wakewo ndimaufuna nkale pita enafe tione zina
-
Masten where are you?come and rescue your party before it is two late….kapena mukuopa kudzamangidwa…
-
Werenkhani
-
awa si ngandale koma ngadyera bwelera ku mpingo wako kuno ku south Lunzu ccap osatiso ndale ayiii!!!
-
Man changu pamalo kwavunda khola Fisi amapita komweko kkkkk
-
pempho kwaolemba inu mukungotipasira mitu yokha nangano nkhani yonse tiziipeza kuti?
-
-
kapumeni Agogo. mwakalamba. kub. PP tikufuna anyamata inu nde mwasala madzi. amodzi muyende bwino xikomo
-
Alibe Mbiri Yakuba,akuganiza Kut Azakhala Nduna Akazathamangitsa Mbava 7zija Ku Dpp
-
Atuluke
-
Pp Lero Ansonda Manyunyu Chani? Chinatha 2014 Ndikale Ndie Iwe Nsonda Sumaona Umangoti Kaka Wagwanazo Bwanji Manyazeee!
-
msonda umachedwa kuti
-
Mwachedwa Ansonda Anzanu Anaonela Patali Achena Khumbo Anathawa Msanavote Nkomwe Ndie Apamtani Mlowera Kuti? Poti Zipani Zose Zasedwa Zako Izo Wekha
-
Nde kuganiza mochedwa
-
kkkk akuluwa dyera apitaso konkuja ankakunyozaku
-
PP ilipo ndipo izakhalapo mpaka kale chipani simuthu modzi ai
-
Munthuyu amawoneka chochi ndimangomva msonda msonda koma ayi basi achoke ndipo asabweleso ayi ndichizake chamunthu.
-
Pp singathe cz nsonda watuluka apo ndiye mukunama mukamalemba muzuganiza ngat ndinu oohunzira vuto ndilot amalawi ditimaziwa kusiyanisa chabwino ndichoyipa umphawi suzatha munthu wankulu but ubongo nduwa bankha mungaganize zolonhosoka choncho shirt
-
ndichakutha kale, ndiye chathelatu apa kuchoka kwa die hard ameneyu
-
Pp mmene yateromu yatha basi mawa timva za enanso akulengeza kuti ndazitaya,,pp ikagwere uko!!!
-
-
ya osakwera basi iyo ikufuna makanika amangire gearbox
-
Wachedwa ndalama adaba kale anzako pano nkhanga zaona palibe kusololanso.
-
koma umphaw nde wakugagadatu mwna mukanenepe. …Idiot
-
Pachoka munthu pali malo .Ine tsopano ndalowa PP.Ndirandireni abale onse a Peoples Party.
-
Msonda ndikhuluku ngakhale umaoneka ngat wangwiro Ku pp pita DPP ukazione wekha usova
-
pp yanyamuka iyooooo
-
He Should Go To DPP Where He Will Survive And Be Taught Real Politics.
-
Nsonda Wachita Bwino.Amai Aja Anathawa Ndiye Sindikuona Chifukwa Chomatetezera Chipani Chakutha Kale As Old Curtains.
-
Pachisena Timangoti!!! Utumbo Lelele Unamala Sololeka Kkkkkkkkkk Eeeee Man.
-
Aaaaa Palibe Chodabwitsa Apa Ngati Mtengo Wawuwisi Ukuyaka Kulibwanji Wowuma? Anayambitsa Ndi Amayi Nanga Ana Alowera Kuti Chatha Basi Chipani.
-
Chipani Chopanda Tsogolo Ife Monga Chipani Cha NASAF Tikulowa M’boma Ku PP Kuli Mbwa Mbwe Mbwi In Shot Mbwelera Kkkkkk
-
Yonse mkabati zinazi abale mkangamwala. Ine kudabwa nangiliya anachoka koma ena angoti kakaka pamene mwini wake chipani anachithesa welcome baba nsonda to dpp.mcp.udf
-
Tiwerenkhe?Kodi kuwerenkha ndikutani inu a Malawi24????
-
Kuzemba Bamp Nkuliwonela Patali Man
-
Nanunso muzitha kulemba, timalemba kuti “welengani” osati “welenkhani”
-
Tisadabwe nazo, ndi umboni wakuti maboma wa anthu sangathe ulamulira mwa chilungamo tizingo uyembekezera ufumu wa Mulungu basi.
-
Zikomo
-
-
Zikungo usonyezeratu kuti ndi Ufumu wa Mulungu wokha basi umene ungalamurire mwachilungamo.
-
Tathokozaaaaaa
-
sho,ndi yesu yekha adzalamulira wachilungamo
-
-
Ndiwo4yila manwa
-
-
Kkkkkkkkk pp ndingat mwana olowelera poti msonda waganiza kt abuele kwa atate thats DPP but here u are not welcome jus stay out there .ndalama zimakhala m ‘matumba not under pitcot
-
Kkkkkkkkk pp ndingat mwana olowelera poti msonda waganiza kt abuele kwa atate thats DPP but here u are not welcome jus stay out there .ndalama zimakhala m ‘matumba not under pitcot
-
Mickey mouse party
-
Zoona pp ikuchedwetsa m’bale waganiza chamuna
-
kkkkkkkkk ine ndisekepo apa osaona anafusa woona kuti ada bridge ili pati ndie ona unja anamuuza kuti ndikafikapo ndikuuza apatu asonda samaona amayi amaona ndie anangoti ndikafikapo ndikuuzani asonda anangoima kudikira auzee malo moti akanango muuza wina alondorere anapezeka agwera madzi inu kumaganiza sonda sunalakwitse koma popeza wanyowa kale ndiebe aaaa pita ku mcp basi utani nanga poti watani kale ndiline aaaa ndikanalowa boma kudyanao basi kosusako iiiiiii azawina ndakaika awoo mulungu anatemberera basi
-
Kuganiza mwa nzeru osakwera basi yoti yangoima ayi, mwina njoonongeka, muchedwa nazo,,,pp mwaleromunso,, weldone Nsonda osamakhala ngati mwabadwa lero ayi….
-
Koma ndiye ati aziabakilaso AMAYI ndi ndani pamenepa.? Mumakwanisatu ndinu nokha.. nde mulowera kuti.?
-
Ngati mwini wake amene anayambitsa chipanicho anathawa ndiye omutsatila angatani? Wanja balalikani.
-
Malawian politics full of greedy lions who do not even care about the people they represent. Keenly following to see his next move.
-
Changu pa malo
-
Everybody knows that Ken Msonda is a political prostitute, let him go where ever he wants, PP will be there even without him. Odi ukooo!
-
Kapumeni agogo
-
pp is jst like a without a driver
-
Pp Inakakhala Kuti Ndi Team Ya~mu Superleag Tikananena Kut Ikupita Ku Division…… Poti Ndichipani, Aisova!
-
athu adyera awa
-
Anthu adyela inu Ntaba mutchulayo pano adakwilirika sadzavekaso ena ndi amenewa aNSONDA akana chidodo ngati cha Jumbe tikuva mawa kuti alowa DPP, adalakwitsa anafuta D Kuti ikhale pp.
-
Chimodzimodzi ndi galu akaona kuti khomo ilo amumutayira mafupa ndikomwe amakakhala kuyiwala khomo lambwiyache sizachilendo
-
Zo onadi
-
Kaya ikupitakuti ppp paja akuti yanyamuka
-
Kkkk inetu mkadakhala wandale mkamagwira ntchito mchipani cholamura basi sazapezekaso wanzeru pandale ngati Mtaba
-
Mtabat ndidolo ie siwaphuma ndipo ndale ndimwin wake kkk
-
-
YANYAMUKA ODI UKOOOOOOO
-
Akufuna mpando ku dpp ndikomwe pompano we will hear that he is a member of dpp
-
Timva alowa dpp
-
well done
-
Afuna kulowa DPP galu uyo, ndale zmenezo, akukaima ng@ phungu oima payekha kuRumphi akazawina azalowe DPP, aaaaa….
Most Viewed
Giving Mutharika a news blackout is retrogressive: Mount Soche Declaration is a threat to Malawi’s democracy and press freedom
Pearson Nkhoma


text:
NKHANI YA PACHIKUTO | MULUNGU AKHOZA KUKHALA MNZANU WAPAMTIMA
Kodi Mumalankhulana ndi Mulungu?
Mabwenzi apamtima amalankhulana pafupipafupi. Amalankhulana kudzera pa foni, kalata, Intaneti kapena kutumizirana imelo. Ifenso kuti tikhale anzake apamtima a Mulungu, tiyenera kumalankhula naye pafupipafupi. Koma kodi tingachite bwanji zimenezi?
Tingalankhule ndi Yehova popemphera kwa iye. Komabe, tikamapemphera sitiyenera kulankhula motayirira ngati tikulankhula ndi munthu wamsinkhu wathu. Tiyenera kuzindikira kuti tikulankhula ndi Mlengi wathu, yemwe ndi Wamkulu m’chilengedwe chonse. Choncho, tiyenera kulankhula naye mwaulemu kwambiri. Komabe, pali zinthu zomwe tiyenera kuchita kuti Mulungu azimva mapemphero athu. Tiyeni tikambirane zitatu mwa zinthu zimenezi.
Choyamba, tiyenera kupemphera kwa Yehova Mulungu yekha basi, osati kwa Yesu, oyera mtima kapena kwa zifaniziro. (Ekisodo 20:4, 5) Pa nkhaniyi Baibulo limati: “Pa chilichonse, mwa pemphero ndi pembedzero, pamodzi ndi chiyamiko, zopempha zanu zidziwike kwa Mulungu.” (Afilipi 4:6) Chachiwiri, tiyenera kupemphera kudzera m’dzina la Yesu Khristu, yemwe ndi Mwana wa Mulungu. Yesu anati: “Palibe amene amafika kwa Atate osadzera mwa ine.” (Yohane 14:6) Chachitatu, mapemphero athu ayenera kukhala ogwirizana ndi chifuniro cha Mulungu. Baibulo limati: “Chilichonse chimene tingamupemphe mogwirizana ndi chifuniro chake, amatimvera.” *—1 Yohane 5:14.
Mabwenzi apamtima amalankhulana pafupipafupi
Komatu, ubwenzi sungapite patali ngati munthu mmodzi yekha ndi amene amalankhula. Anthu omwe ndi mabwenzi a pamtima amalankhulana ndipo zimenezi ndi zomwe zimalimbitsa ubwenzi wawowo. Choncho, nafenso tiyenera kulola Mulungu kuti azitilankhula ndipo tiyenera kumvetsera. Kodi mukudziwa njira imene Mulungu amagwiritsa ntchito akafuna kulankhula nafe?
Masiku ano, Yehova Mulungu amalankhula nafe kudzera m’Baibulo, lomwe ndi Mawu ake. (2 Timoteyo 3:16, 17) N’chifukwa chiyani tikutero? Tiyerekeze kuti mwalandira kalata yochokera kwa mnzanu wapamtima. Mutawerenga kalatayo mungauze anthu ena nkhani imene ili m’kalatayo, ndipo munganene kuti: “Nkhani imeneyi wandiuza ndi mnzanga.” Komatu mnzanuyo sanakuuzeni nkhaniyo pamasom’pamaso, koma wachita kukulemberani kalata. Mofanana ndi zimenezi, mukamawerenga Baibulo, Yehova amakhala akulankhula nanu. N’chifukwa chake Gina, yemwe tamutchula m’nkhani yoyamba ija, ananena kuti: “Ndimaona kuti, ngati ndikufuna kuti Yehova azindiona kuti ndine mnzake, ndiyenera kuwerenga Baibulo chifukwa ndi kalata imene wandilembera. Kuwerenga Baibulo tsiku lililonse kwandithandiza kulimbitsa ubwenzi wanga ndi Mulungu.” Kodi inuyo mumalola kuti Yehova azilankhula nanu tsiku lililonse powerenga Baibulo tsiku ndi tsiku? Kuchita zimenezi kungakuthandizeni kuti muziona kuti Mulungu ndi mnzanu wapamtima.
^ ndime 5 Kuti mudziwe zambiri pa nkhani ya mmene pemphero limatithandizira kukhala pa ubwenzi ndi Mulungu, werengani mutu 17 m’buku lakuti, Kodi Baibulo Limaphunzitsa Chiyani Kwenikweni? lofalitsidwa ndi Mboni za Yehova.
Onaninso
Kodi Mulungu Angandithandize Ndikapemphera?
Kodi Mulungu zimam’khudza tikamavutika?


text:
Yehova Adzakuthandizani Pamene Mukudwala
“Yehova adzachirikiza wonyozekayo pamene akudwala pabedi lake.”—SAL. 41:3.
NYIMBO: 23, 138
1, 2. Kodi kale Mulungu anathandiza bwanji anthu ena? (b) Kodi masiku ano anthu ena amaganiza zotani akadwala?
PA NTHAWI ina mutadwala kwambiri, mwina munadzifunsapo kuti: ‘Koma ndichiradi?’ Kapena munadzifunsapo funso ngati limeneli wachibale kapena mnzanu wina atadwala. Anthufe timada nkhawa anzathu kapena ifeyo tikadwala. Zoterezi zinachitikiranso Ahaziya ndi Beni-hadadi, omwe anali mafumu m’nthawi ya mneneri Eliya ndi Elisa. Ahaziya anali mwana wa Ahabu ndi Yezebeli ndipo atavulala kwambiri ankafuna kudziwa ngati angachire. Pa nthawi ina Beni-hadadi, yemwe anali mfumu ya ku Siriya, anadwalanso kwambiri ndipo anafunsa kuti: “Kodi ndichira matenda angawa?”—2 Maf. 1:2; 8:7, 8.
2 Baibulo limanena kuti kale, Yehova ankachiritsa anthu ena mozizwitsa. Anagwiritsanso ntchito aneneri ake kuti aukitse anthu ena amene amwalira. (1 Maf. 17:17-24; 2 Maf. 4:17-20, 32-35) Chifukwa cha zimenezi, anthu ena akadwala amafuna kudziwa ngati Mulungu angawachiritse.
3-5. Kodi Mulungu ndi Yesu ali ndi mphamvu zotani, nanga m’nkhaniyi tikambirana mafunso ati?
3 Baibulo limasonyeza kuti Mulungu angathe kupangitsa kuti munthu adwale kapena kuchira. Mwachitsanzo m’nthawi ya Abulahamu, analanga Farao ndi matenda komanso pa nthawi ina anachititsa kuti Miriamu, mchemwali wake wa Mose, adwale khate. (Gen. 12:17; Num. 12:9, 10; 2 Sam. 24:15) Anachenjezanso Aisiraeli kuti akakhala osakhulupirika, adzawagwetsera “nthenda iliyonse ndi mliri.” (Deut. 28:58-61) Koma pa nthawi zina Yehova ankateteza anthu ake kuti asadwale. (Eks. 23:25; Deut. 7:15) Ankathanso kuwachiritsa. Mwachitsanzo, Yobu atadwala kwambiri mpaka kulakalaka atangofa, Mulungu anamuchiritsa.—Yobu 2:7; 3:11-13; 42:10, 16.
4 Choncho n’zosakayikitsa kuti Mulungu ali ndi mphamvu zoti angachiritse munthu amene akudwala. N’chimodzimodzinso ndi Mwana wake, Yesu. Baibulo limati Yesu ankachiritsa anthu osaona, ofa ziwalo, odwala khate komanso odwala khunyu. (Werengani Mateyu 4:23, 24; Yoh. 9:1-7) N’zolimbikitsa kwambiri kudziwa kuti zimene Yesu anachitazi zimasonyeza zimene adzachite padziko lonse m’tsogolo. Pa nthawiyo, palibe munthu “amene adzanene kuti: ‘Ndikudwala.’”—Yes. 33:24.
5 Koma kodi panopa tingayembekezere kuti Mulungu kapena Yesu atichiritse tikadwala? Nanga ndi zinthu ziti zimene tiyenera kuganizira tikamasankha mankhwala? M’nkhaniyi tikambirana mafunso amenewa.
ZIMENE YEHOVA ANGACHITE POTITHANDIZA TIKADWALA
6. Kodi Baibulo limati chiyani pa nkhani ya “mphatso za kuchiritsa”?
6 Baibulo limanena kuti kale, Mulungu anapatsa Akhristu ena odzozedwa mphamvu zoti azichita zozizwitsa. (Mac. 3:2-7; 9:36-42) Mwachitsanzo, ena anapatsidwa “mphatso za kuchiritsa,” ena kulankhula malilime komanso ena kunenera. (1 Akor. 12:4-11) Koma mphatso zimenezi zinali zoti zidzatha. (1 Akor. 13:8) Choncho palibe amene ali ndi mphatsozi masiku ano. Chifukwa cha zimenezi, sitingayembekezere kuti Mulungu atichiritsa kapena kuchiritsa achibale athu mozizwitsa.
7. Kodi lemba la Salimo 41:3 limatilimbikitsa bwanji?
7 Komabe tikadwala, Mulungu angatilimbikitse, kutipatsa nzeru komanso kutithandiza ngati mmene anachitira ndi atumiki ake akale. Mfumu Davide analemba kuti: “Wodala ndi munthu amene amachita zinthu moganizira munthu wonyozeka. Pa tsiku la tsoka, Yehova adzamupulumutsa. Yehova adzamuteteza ndi kumusunga ali wamoyo.” (Sal. 41:1,2) Davide sankatanthauza kuti anthu amene amachita zinthu moganizira ovutika, sangafe. M’malomwake, ankangotanthauza kuti Mulungu amawathandiza anthu oterewa. Koma kodi amawathandiza bwanji? Davide anati, ‘Yehova adzawachirikiza pamene akudwala ndi kuwasamalira bwino kwambiri.’ (Sal. 41:3) Munthu amene amachita zinthu moganizira ovutika ayenera kudziwa kuti Mulungu amaona zabwino zimene amachitazo ndiponso kukhulupirika kwake. Komanso Mulungu amatithandiza chifukwa ndi amene anapanga thupi lathu m’njira yoti lizitha kuchira.
8. Mogwirizana ndi lemba la Salimo 41:4, kodi Davide anapempha chiyani kwa Yehova?
8 Davide analemba kuti: “Ine ndinati: ‘Inu Yehova, ndikomereni mtima. Ndichiritseni, pakuti ndakuchimwirani.’” (Sal. 41:4) N’kutheka kuti apa Davide ankanena za zimene anapempha Yehova pamene Abisalomu ankafuna kulanda ufumu wake. Pa nthawiyo, n’kuti akudwala kwambiri moti sakanatha kulimbana ndi mwana wakeyo. Ankadziwa kuti akukumana ndi mavuto amenewa chifukwa cha tchimo limene anachita ndi Bati-seba. (2 Sam. 12:7-14) Koma Davide ankadziwanso kuti Mulungu anamukhululukira ndipo ankakhulupirira kuti amuthandiza pamene akudwala. Komabe kodi iye ankapempha Mulungu kuti amuchiritse mozizwitsa kapena kumupatsa moyo wautali?
9. (a) Kodi Yehova anathandiza bwanji Mfumu Hezekiya? (b) Kodi Davide ankafuna kuti Yehova amuthandize bwanji?
9 Pa nthawi ina, Mulungu anachiritsa Mfumu Hezekiya pamene “anadwala mpaka kutsala pang’ono kufa.” Si nthawi zonse pamene Mulungu ankachita zimenezi. Komabe pa nthawiyi anasankha kuchiritsa Hezekiya ndipo iye anakhala ndi moyo zaka zinanso 15. (2 Maf. 20:1-6) Koma sikuti Davide ankapempha Mulungu kuti amuchiritse mozizwitsa. Nkhani ya mu Salimo 41 imasonyeza kuti ankangopempha Mulungu kuti amuthandize ngati mmene Mulunguyo akanathandizira anthu amene amaganizira onyozeka. Popeza Davide anali pa ubwenzi wolimba ndi Yehova, anamupempha kuti amulimbikitse, kumusamalira komanso kumuthandiza kuti thupi lake lizigwira ntchito bwino kuti achire. (Sal. 103:3) Ifenso tikadwala tingapemphe Yehova kuti atichitire zimenezi.
10. Kodi tikuphunzira chiyani pa zimene zinachitikira Terofimo ndi Epafurodito?
10 Kale mtumwi Paulo ndiponso anthu ena anapatsidwa mphamvu zochiritsa, koma si Akhristu onse amene ankachiritsidwa mozizwitsa. (Werengani Machitidwe 14:8-10.) Mwachitsanzo, Paulo anachiritsa ‘bambo ake a Papuliyo amene anali chigonere, akuvutika ndi malungo komanso kamwazi.’ Powachiritsa, ‘anapemphera ndiponso kuwasanjika manja.’ (Mac. 28:8) Koma Paulo sanachiritse Terofimo yemwe anayenda naye pa ulendo wina waumishonale. (Mac. 20:3-5, 22; 21:29) Terofimo atadwala moti sakanatha kupitiriza ulendowu, Paulo anamusiya ku Mileto kuti achire. (2 Tim. 4:20) Nayenso Epafurodito, ‘atadwala mpaka kutsala pang’ono kufa,’ Paulo sanamuchiritse ngakhale kuti anali mnzake wapamtima.—Afil. 2:25-27, 30.
KODI TIZITSATIRA MALANGIZO ATI?
11, 12. (a) N’chifukwa chiyani Luka ayenera kuti anathandiza kwambiri Paulo? (b) Kodi tikudziwa zotani zokhudza maphunziro a Luka?
11 Luka anali dokotala ndipo ankayendanso ndi Paulo. (Mac. 16:10-12; 20:5, 6; Akol. 4:14) Iye ayenera kuti ankathandiza Paulo ndiponso anthu ena amene ankayenda nawo, akadwala. (Agal. 4:13) Zimene ankachitazi n’zogwirizana ndi zimene Yesu ananena kuti: ‘Odwala amafuna dokotala.’—Luka 5:31.
12 Baibulo silinena kuti Luka anaphunzira kuti ntchito yaudokotala komanso anaphunzira liti. Koma limatiuza kuti Paulo anapereka moni wa Luka kwa Akhristu a ku Kolose. Choncho n’kutheka kuti Luka anaphunzira ntchito yakeyi kufupi ndi ku Kolose, kusukulu ina ya mumzinda wa Laodikaya. Kaya Luka anaphunziradi ntchito yake kumeneko kapena ayi, zimene tikudziwa n’zakuti sankangopereka malangizo okhudza mankhwala koma anali dokotala weniweni. Umboni wa zimenezi ndi mawu okhudza zachipatala amene anagwiritsa ntchito m’buku la Machitidwe ndiponso mu Uthenga Wabwino. Komanso anafotokoza kwambiri mmene Yesu anachiritsira anthu.
13. Kodi tiyenera kukumbukira chiyani tisanapereke kapena kutsatira malangizo okhudza mankhwala?
13 Masiku ano Akhristu alibe mphamvu zochiritsa. Koma abale ndi alongo ena amene akufuna kutithandiza akhoza kutipatsa malangizo okhudza mankhwala. N’zoona kuti malangizo ena angakhale othandiza. Mwachitsanzo, Paulo anapereka malangizo othandiza kwa Timoteyo pamene ankavutika m’mimba chifukwa choti madzi akuderalo sanali abwino. * (Werengani 1 Timoteyo 5:23.) Koma izi n’zosiyana kwambiri ndi kukakamiza Akhristu anzathu kuti agwiritse ntchito mtundu winawake wa mankhwala, kudya zakudya zinazake kapena kupewa kudya zinthu zina. N’kutheka kuti zinthuzi sizingawathandize ndipo nthawi zina zikhoza kuwapweteka. Mwachitsanzo, Akhristu ena anganene kuti: ‘Mankhwala amenewa ndi othandiza kwambiri. Akutiakuti aja anali ndi vuto ngati lanuli ndipo anachira atamwa mankhwalawa.’ Koma tizikumbukira kuti ngakhale mankhwala odziwika bwino akhoza kukhala ndi mavuto ake.—Werengani Miyambo 27:12.
TIZISANKHA MWANZERU TIKADWALA
14, 15. (a) Kodi ndi anthu ati amene tiyenera kusamala nawo? (b) Kodi lemba la Miyambo 14:15 lingatithandize bwanji?
14 Akhristufe timafuna kukhala athanzi kuti tikhale osangalala ndiponso kuti tizitumikira Mulungu bwinobwino. Komabe timadwala chifukwa tinatengera uchimo kwa makolo athu oyambirira. Tikadwala, pali njira zosiyanasiyana zimene tingatsatire kuti tichire. Ndipo ndi udindo wa Mkhristu aliyense kusankha zochita pa nkhaniyi. Koma tikadwala, anthu ambiri m’dziko loipali amapezerapo mwayi wochita bizinezi. Ena amanena zabodza potsatsa mankhwala enaake. Ndipo anthu kapena makampani ena amalimbikitsa kwambiri anthu kugwiritsa ntchito mankhwala komanso zinthu zina zodula n’cholinga chongofuna kupeza ndalama zambiri. Munthu amene akuvutika kwambiri ndi matenda angatengeke mosavuta ndi zimenezi. Koma tisaiwale kuti Mawu a Mulungu amati: “Munthu amene sadziwa zinthu amakhulupirira mawu alionse. Koma wochenjera amaganizira za mmene akuyendera.”—Miy. 14:15.
15 Munthu “wochenjera” samangokhulupirira zilizonse zimene anthu osadziwa kwenikweni za mankhwala anganene. M’malomwake angadzifunse kuti: ‘Akuti mankhwalawa anathandizapo munthu wina, koma kodi pali umboni uliwonse woti zimenezi ndi zoona? Ngakhale zitakhala kuti ndi zoona, kodi mankhwala amenewa angandithandizenso ineyo? Nanga kodi pangafunike kuti ndifufuze kaye, mwinanso ndifunse dokotala kapena munthu wina wodziwa bwino za matenda angawa?’—Deut. 17:6.
16. Kodi tiyenera kudzifunsa mafunso ati posankha mankhwala?
16 Mawu a Mulungu amatiuza kuti tizikhala “amaganizo abwino.” (Tito 2:12) Tiyenera kuganiza bwino makamaka ngati taona kuti malangizo ena okhudza mankhwala enaake ndi okayikitsa. Tingadzifunse kuti: ‘Kodi amene akufuna kundipatsa mankhwalawa angafotokoze bwinobwino mmene amagwirira ntchito? Kodi zimene akufotokozazi ndi zomveka? Nanga madokotala amaona kuti mankhwalawa ndi othandizadi?’ (Miy. 22:29) Mwachitsanzo, munthu angatiuze kuti anthu a m’mayiko ena angotulukira kumene mankhwalawo ndipo madokotala ambiri sanawadziwe. Kodi zimenezi tiyenera kuzikhulupirira? Anthu ena sangafotokoze bwinobwino kumene mankhwala awo amachokera kapena amati pali mphamvu inayake imene imachititsa kuti mankhwalawo azigwira ntchito. Tiyenera kusamala kwambiri ndi zoterezi chifukwa Mawu a Mulungu amaletsa kugwiritsa ntchito “mphamvu zamatsenga.”—Yes. 1:13; Deut. 18:10-12.
“TIKUKUFUNIRANI ZABWINO ZONSE!”
17. Kodi tonsefe timafuna chiyani?
17 M’nthawi ya atumwi, bungwe lolamulira linatumiza kalata yofunika kwambiri kumipingo. M’kalatayo, anafotokoza zinthu zimene Akhristu ayenera kupewa ndipo pomaliza anati: “Mukamapewa zinthu zimenezi mosamala kwambiri, zinthu zidzakuyenderani bwino. Tikukufunirani zabwino zonse!” (Mac. 15:29) M’zilankhulo zina, mawu omalizawa anawamasulira kuti “mukhale ndi moyo wathanzi” ndipo angatanthauzenso kuti “mukhale amphamvu.” Kunena zoona tonsefe timafuna kukhala athanzi kuti tizitha kutumikira bwino Mulungu.
18, 19. Kodi tikuyembekezera zotani m’dziko latsopano?
18 Lemba la Chivumbulutso 22:1, 2 limanena za nthawi imene sitidzadwalanso. Mtumwi Yohane anaona m’masomphenya “mtsinje wa madzi a moyo” ndiponso “mitengo ya moyo” yokhala ndi masamba “ochiritsira mitundu ya anthu.” Lembali silikunena za mankhwala azitsamba a masiku ano komanso silikutanthauza kuti tizidzapatsidwa mankhwala oterowo m’dziko latsopano. M’malomwake likunena za zinthu zonse zimene Yehova ndi Yesu adzachite kuti tidzakhale ndi moyo wosatha. Tidzasangalala kwambiri lembali likadzakwaniritsidwa.—Yes. 35:5, 6.
19 Koma panopa palibe zimene tingachite m’dziko loipali kuti tipeweretu matenda. Sitingayembekezerenso kuti tikadwala Mulungu atichiritsa mozizwitsa. Ngakhale zili choncho, timadziwa kuti Yehova amatikonda ndipo tikamadwala amamvetsa mmene tikumvera. Mofanana ndi Davide, timakhulupirira kuti tikadwala Mulungu amatithandiza. Choncho tikhoza kunenanso zimene Davide ananena kuti: “Ine mwandichirikiza chifukwa cha mtima wanga wosagawanika, ndipo mudzandiika pamaso panu mpaka kalekale.”—Sal. 41:12.
^ ndime 13 Buku lina lofotokoza za vinyo limati: “Asayansi apeza kuti tizilombo tina toyambitsa matenda timafa msanga akatiika m’vinyo.”


text:
GALAMUKANI! JUNE 2015
Mfundo 5 Zomwe Zingakuthandizeni Kuti Mukhale ndi Moyo Wathanzi
Zimene mumachita pa nkhani ya ukhondo zingachititse kuti musamadwaledwale komanso kuti mupeweretu matenda ena.
Zimene Mungachite Kuti Mukhale Ndi Moyo Wathanzi
Werengani mfundo 5 zomwe zingakuthandizeni kuti mukhale ndi moyo wathanzi.
Mungatani Kuti Mukwaniritse Lonjezo Lanu?
Kodi mumaona kuti lonjezo laukwati lili ngati goli loti simungathe kuchokamonso kapena mumaona kuti lili ngati nangula?
Galileo
Mu 1992, Papa Yohane Paulo Wachiwiri anavomereza kuti tchalitchi cha Katolika chinalakwitsa kuimba Galileo mlandu chifukwa cha ntchito yake.
Chigololo
Kodi ukwati uyenera kutha wina akachita chigololo?
Nsomba Zomwe Zimapanga Mchenga
Nsombazi zimathandiza kwambiri kuti zomera zam’madzi zizikula bwino komanso kuti m’madzi mukhale mwaukhondo.
Nkhani Zokhudza Chilengedwe
Nkhani zaposachedwapa zikupangitsa kuti anthu azidzifunsa kuti, “N’chifukwa chiyani anthu akulephera kuthetsa vuto la kuwononga chilengedwe?”


text:
Masoka Achilengedwe Kodi Ndi Umboni Wakuti Mulungu Ndi Wankhanza?
ZIMENE ANTHU ENA AMANENA: “Mulungu ndi amene akulamulira dzikoli ndipo ndi amene amachititsa masoka achilengedwe choncho iye ndi wankhanza.”
ZIMENE BAIBULO LIMANENA: “Dziko lonse lili m’manja mwa woipayo.” (1 Yohane 5:19) Kodi pamenepa “woipayo” ndani? Baibulo limanena kuti ndi Satana. (Mateyu 13:19; Maliko 4:15) Taganizirani izi: Ngati Satana ndi amene akulamulira dzikoli, ndiye kuti iyeyo ndi amene amachititsa anthu kuti azikhala odzikonda, adyera komanso azichita zinthu mosaganizira zam’tsogolo. N’chifukwa chakenso anthu awononga kwambiri zachilengedwe padziko lapansili. Asayansi amati chifukwa chakuti anthu awononga kwambiri zachilengedwe, zachititsa kuti masoka achilengedwe azichitika pafupipafupi komanso kuti azikhala oopsa kwambiri.
Komano n’chiyani chinapangitsa Mulungu kulola kuti Satana azilamulira dzikoli? Chifukwa chakuti makolo athu oyambirira anakana kuti Mulungu aziwalamulira. Kuyambira nthawi imeneyo, anthu ambiri akhala akukana kuti Mulungu aziwalamulira. Zimenezi zachititsa kuti dzikoli likhale m’manja mwa Satana, yemwe ndi mdani wa Mulungu. Yesu ananena kuti Satana ndi “wolamulira wa dziko.” (Yohane 14:30) Koma n’zosangalatsa kuti Satana sadzalamulira mpaka kalekale.
Yehova * sasangalala akamaona anthu akuvutika chifukwa cha mavuto amene Satana amayambitsa. Ndipotu Yehova amamva chisoni akamaona anthu akuvutika. Mwachitsanzo, ponena za nthawi imene Aisiraeli ankavutika, Baibulo limanena kuti: “Pamene iwo anali kuvutika m’masautso awo onse, iyenso [Mulungu] anali kuvutika.” (Yesaya 63:9) Mulungu watichitira chifundo pokonza zoti posachedwapa awononge Satana. Ndipo wasankha Mwana wake, Yesu Khristu, kuti adzakhale Mfumu yolamulira mwachilungamo komanso kwamuyaya.
KODI NKHANI IMENEYI NDIYOFUNIKA BWANJI KWA INU? Satana walephera kuteteza anthu kuti asamavutike ndi masoka achilengedwe. Koma mu ulamuliro wa Yesu palibe amene azidzavutika ndi masoka achilengedwe. Nthawi ina Yesu anateteza ophunzira ake kuti asafe ndi mphepo yamphamvu. Baibulo limanena kuti: “Pamenepo . . . [Yesu anadzudzula] mphepoyo ndi kuuza nyanjayo kuti: ‘Leka! Khala bata!’ Chotero mphepoyo inaleka. Kenako panachita bata lalikulu.” Ndiyeno ophunzirawo ananena kuti: “Kodi ameneyu ndani kwenikweni, chifukwa ngakhale mphepo ndi nyanja zikumumvera?” (Maliko 4:37-41) Zimene Yesu anachitazi zimatsimikizira kuti iye akamadzalamulira adzateteza anthu onse omvera.—Danieli 7:13, 14.
^ ndime 5 Baibulo limanena kuti dzina la Mulungu ndi Yehova.


text:
Kodi Mukuyesetsa Kukhala Ngati Khristu?
‘Tifike pa msinkhu wauchikulire umene Khristu anafikapo.’—AEF. 4:13.
NYIMBO: 69, 70
1, 2. Kodi Mkhristu aliyense ayenera kuyesetsa kuchita chiyani, nanga tingaziyerekezere ndi chiyani?
MUNTHU akamagula zipatso mumsika, sikuti amangoyang’ana zikuluzikulu kapena zotchipa. Koma amasankha zipatso zimene zapsa bwinobwino. Amafuna zimene zili zokoma, zonunkhira bwino komanso zothandiza m’thupi.
2 Nayenso munthu amene wadzipereka kwa Mulungu ndiponso kubatizidwa tingamuyerekezere ndi chipatso. Iye amafunika kupitiriza kukula mpaka kukhala Mkhristu wolimba kapena kuti wolimba. Choncho ayenera kupitiriza kulimbitsa ubwenzi wake ndi Mulungu. Mtumwi Paulo analembera kalata Akhristu a ku Efeso kuti awalimbikitse kuchita zimenezi. Iye anawauza kuti ‘afike pa umodzi m’chikhulupiriro komanso pa kumudziwa molondola Mwana wa Mulungu, inde, kufikira adzakhale achikulire, ofika pa msinkhu umene Khristu anafikapo.’—Aef. 4:13.
3. Kodi Akhristu masiku ano amafanana bwanji ndi anthu a mumpingo wa ku Efeso?
3 Pamene Paulo ankalemba kalatayi, mpingo wa ku Efeso unali utakhazikitsidwa zaka zingapo zapitazo. Anthu ambiri mumpingowu anali atafika pokhala Akhristu olimba. Koma ena ankafunikabe kulimbitsa ubwenzi wawo ndi Mulungu. Ndi mmene zililinso ndi Mboni za Yehova masiku ano. Abale ndi alongo ambiri akhala akutumikira Mulungu kwa nthawi yaitali ndipo ndi Akhristu olimba. Koma pali ena amene sanafikebe pamenepo. Mwachitsanzo, chaka chilichonse anthu ambirimbiri amabatizidwa ndipo amafunika kupitiriza kukula mpaka kufika pokhala Akhristu olimba. Kodi inuyo muli m’gulu la anthu oterewa?—Akol. 2:6, 7.
KODI AKHRISTU ANGAKULE BWANJI?
4, 5. Kodi Akhristu olimba akhoza kukhala osiyana pa zinthu ziti, nanga amafanana pa zinthu ziti? (Onani chithunzi patsamba 3.)
4 Zipatso zingakhale zosiyanasiyana koma pali zinthu zina zofanana zimene zimaonetsa kuti zipatsozo ndi zakupsa. Nawonso Akhristu olimba akhoza kukhala osiyana mitundu, mayiko, msinkhu kapena zimene achita pa moyo wawo. Akhozanso kusiyana chikhalidwe kapena zimene amakonda. Koma pali makhalidwe ena amene onsewa amakhala nawo omwe amasonyeza kuti ndi Akhristu olimba. Kodi ena mwa makhalidwe amenewo ndi ati?
5 Mkhristu wolimba amayesetsa ‘kutsatira mapazi a Yesu mosamala kwambiri.’ (1 Pet. 2:21) Yesu ananena kuti tiyenera kukonda Yehova ndi mtima wathu wonse, moyo wathu wonse ndi maganizo athu onse. Ananenanso kuti tiyenera kukonda anzathu mmene timadzikondera tokha. (Mat. 22:37-39) Mkhristu wolimba amayesetsa kutsatira malangizo amenewa. Iye amasonyeza kuti kukhala pa ubwenzi wolimba ndi Yehova ndiponso kukonda kwambiri anzake ndi kofunika kwambiri.
6, 7. (a) Kodi Mkhristu wolimba amakhala ndi makhalidwe ati? (b) Kodi tiyenera kudzifunsa funso liti?
6 Koma pali makhalidwe enanso amene Mkhristu wolimba amasonyeza. (Agal. 5:22, 23) Amakhala wofatsa, wodziletsa ndiponso woleza mtima. Makhalidwe amenewa amamuthandiza kuti akakumana ndi mavuto asamakwiye kapena kutaya mtima. Mkhristu wolimba akamaphunzira Baibulo payekha, amafufuza mfundo zimene zingamuthandize kusiyanitsa zoyenera ndi zolakwika. Ndiyeno amatsatira zimene waphunzirazo n’kumasankha zinthu zimene sizingasokoneze ubwenzi wake ndi Yehova. Amakhala wodzichepetsa n’kumakumbukira kuti nthawi zonse malangizo ndiponso mfundo za Yehova n’zothandiza kuposa maganizo ake. * Amalalikiranso mwakhama komanso amathandiza kuti mpingo ukhale wogwirizana.
7 Kaya tatumikira Yehova kwa nthawi yaitali bwanji, tiyenera kudzifunsa kuti, ‘Kodi pali zinthu zina zimene ndiyenera kusintha kuti ndikhale Mkhristu wolimba n’kumafanana ndi Yesu?’
“CHAKUDYA CHOTAFUNA NDI CHA ANTHU OKHWIMA MWAUZIMU”
8. Kodi Yesu anasonyeza bwanji kuti ankamvetsa bwino Malemba?
8 Yesu Khristu ankadziwa bwino kwambiri Mawu a Mulungu. Ngakhale pamene anali ndi zaka 12 zokha, ankatha kukambirana Malemba ndi aphunzitsi a kukachisi. Baibulo limanena kuti: “Onse amene anali kumumvetsera anadabwa kwambiri ndi mayankho ake komanso poona kuti anali womvetsa zinthu kwambiri.” (Luka 2:46, 47) Yesu atayamba utumiki wake, ankathanso kuyankha adani ake pogwiritsa ntchito Mawu a Mulungu moti iwo ankasowa chonena.—Mat. 22:41-46.
9. (a) Kodi Mkhristu ayenera kuchita chiyani kuti akhale wolimba? (b) Kodi tiyenera kukhala ndi cholinga chiti tikamaphunzira Baibulo?
9 Mkhristu amene akufuna kufanana ndi Yesu amayesetsanso kudziwa bwino Baibulo. Iye amaliphunzira mozama podziwa kuti “chakudya chotafuna ndi cha anthu okhwima mwauzimu.” (Aheb. 5:14) Mkhristu wolimba amafunitsitsa kuti ‘adziwe molondola Mwana wa Mulungu.’ (Aef. 4:13) Kodi inuyo mumawerenga Baibulo tsiku lililonse? Kodi mumaphunzira Baibulo panokha ndiponso kuchita Kulambira kwa Pabanja mlungu uliwonse? Mukamaphunzira Baibulo, muzifufuza mfundo zimene zingakuthandizeni kumvetsa bwino mmene Yehova amaonera zinthu. Kenako muziyesetsa kugwiritsa ntchito mfundozo posankha zochita n’cholinga choti mulimbitse ubwenzi wanu ndi Yehova.
10. Kodi chimachitika n’chiyani ngati Mkhristu wolimba amaphunzira Mawu a Mulungu mwakhama?
10 Koma Mkhristu wolimba amazindikira kuti kungodziwa bwino Baibulo si kokwanira. Iye ayeneranso kukonda kwambiri mfundo zimene amaphunzira zokhudza Mulungu. Ndiyeno amaona kuti kuchita zimene Yehova amafuna n’kofunika kwambiri kuposa zofuna zake. Iye amayesetsa kusintha maganizo ake ndiponso zochita zake kuti zigwirizane ndi mfundo za Yehova. Amayesetsanso “kuvala umunthu watsopano umene unalengedwa mogwirizana ndi chifuniro cha Mulungu” ndipo amatsatira “zofunika pa chilungamo chenicheni ndi pa kukhulupirika.” (Werengani Aefeso 4:22-24.) Anthu amene analemba Baibulo ankatsogoleredwa ndi mzimu woyera wa Mulungu. Choncho munthu akamaphunzira Baibulo mwakhama n’kumakonda mfundo zake amatsogoleredwanso ndi mzimu woyera. Izi zimamuthandiza kuti akhale Mkhristu wolimba.
TIZIYESETSA KUGWIRIZANA MUMPINGO
11. Kodi anthu amene Yesu ankakhala nawo anali ndi mavuto ati?
11 Pamene Yesu anali padzikoli, ankakhala ndi anthu ochimwa. Nawonso makolo ake ndi achibale ake sanali angwiro. Ngakhale ophunzira ake enieniwo ankakangananso chifukwa chotengera maganizo odzikuza amene anthu ambiri anali nawo. Mwachitsanzo, usiku woti Yesu aphedwa mawa lake, “panabuka mkangano woopsa pakati pawo za amene anali kuoneka wamkulu kwambiri.” (Luka 22:24) Koma Yesu sankakayikira zoti ophunzirawo adzakhala Akhristu olimba n’kupanga mpingo wogwirizana. Usiku womwewo, Yesu anapempherera atumwi akewo ponena kuti: “Onsewa akhale amodzi, mmene inu Atate ndi ine tilili ogwirizana, kuti iwonso akhale ogwirizana ndi ife, . . . kuti iwo akhale amodzi mmene ifenso tilili amodzi.”—Yoh. 17:21, 22.
12, 13. (a) Kodi lemba la Aefeso 4:15, 16 limatilimbikitsa kuchita chiyani mumpingo? (b) N’chiyani chinathandiza m’bale wina kuti ayambe kugwirizana ndi anthu mumpingo?
12 Mkhristu wolimba amathandiza kuti mpingo ukhale wogwirizana. (Werengani Aefeso 4:1-6, 15, 16.) Tonsefe timafuna kuti tizichita zinthu mogwirizana mumpingo. Koma kuti zimenezi zitheke, Mawu a Yehova amasonyeza kuti tiyenera kukhala odzichepetsa. Mkhristu wolimba amadzichepetsa n’kumayesetsa kukhala mwamtendere ndi Akhristu anzake ngakhale pamene iwo alakwitsa zinazake. Kodi inuyo mumatani ngati munthu wina mumpingo wakukhumudwitsani kapena walakwitsa zinthu zina? Kodi mumayamba kumupewa ndiponso kusiya kumulankhula? Kapena kodi mumayesetsa kukonza ubwenzi wanu ndi munthuyo? Mkhristu wolimba amayesetsa kuthetsa vutolo osati kulikulitsa.
13 Chitsanzo chabwino pa nkhaniyi ndi m’bale wina dzina lake Uwe. Kale ankakhumudwa kwambiri chifukwa cha zinthu zimene abale ndi alongo ankalakwitsa. Koma kenako anayamba kuphunzira za Davide m’Baibulo ndiponso m’mabuku athu ena. N’chifukwa chiyani anasankha kuphunzira za Davide? Uwe anati: “Atumiki a Yehova ena ankachitira Davide zinthu zoipa. Mwachitsanzo, Mfumu Sauli ankafuna kumupha ndipo anthu ena anafuna kumuponya miyala. Ngakhale mkazi wake anamulankhula mwachipongwe. (1 Sam. 19:9-11; 30:1-6; 2 Sam. 6:14-22) Koma Davide sankalola kuti zochita za anthu ena zimulepheretse kupitiriza kukonda Yehova.” Uwe ananenanso kuti: “Khalidwe lina limene Davide anali nalo linali chifundo ndipo ndinazindikira kuti inenso ndiyenera kukhala ndi khalidwe limeneli. Zimene ndinaphunzirazo zinandithandiza kusintha mmene ndimaonera zolakwa za Akhristu anzanga. Panopa ndinasiya kuganizira zimene ena amalakwitsa ndipo ndimayesetsa kuthandiza kuti mpingo ukhale wogwirizana.” Kodi inunso mumayesetsa kuchita zimenezi?
PEZANI ANZANU M’GULU LA YEHOVA
14. Kodi Yesu ankasankha anthu otani kuti akhale anzake apamtima?
14 Yesu Khristu ankacheza ndi wina aliyense. Zimenezi zinachititsa kuti anthu azimasuka naye, kaya akhale amuna, akazi, achinyamata, achikulire ngakhalenso ana. Komatu Yesu ankasamala kwambiri posankha anzake apamtima. Iye anauza atumwi ake okhulupirika kuti: “Mupitiriza kukhala mabwenzi anga mukamachita zimene ndikukulamulani.” (Yoh. 15:14) Yesu anasankha anthu amene ankatumikira Yehova ndi mtima wonse kuti akhale anzake apamtima. Kodi inunso mumasankha anthu amene amatumikira Yehova mokhulupirika kuti akhale anzanu apamtima? Tiyeni tsopano tikambirane ubwino wochita zimenezi.
15. Kodi chingachitike n’chiyani ngati achinyamata asankha kucheza ndi Akhristu amene akhala akutumikira Yehova mokhulupirika?
15 Zipatso zambiri zimapsa bwino kukakhala kadzuwa. Ndiyeno chikondi cha abale ndi alongo chimakhala ngati kadzuwa kothandiza kuti nafenso tifike pokhala Akhristu olimba. Tiyerekeze kuti ndinu wachinyamata ndipo mukuganizira zimene mungachite pa moyo wanu. Kucheza ndi anthu amene akhala akutumikira Yehova mokhulupirika ndiponso mogwirizana ndi mpingo kungakuthandizeni kwambiri. Anthu oterewa ayenera kuti akumanapo ndi mavuto pa moyo wawo komanso potumikira Mulungu. Choncho akhoza kukuthandizani kusankha bwino zimene mungachite pa moyo wanu. Kucheza nawo kungakuthandizeni kuti muzisankha zinthu mwanzeru komanso kuti mukule mpaka kufika pokhala Akhristu olimba.—Werengani Aheberi 5:14.
16. Kodi Akhristu olimba anathandiza bwanji mlongo wina?
16 Mlongo wina dzina lake Helga ananena kuti atatsala pang’ono kumaliza sukulu, anzake kusekondale ankakambirana zolinga zawo. Ambiri ankafuna kupita kuyunivesite n’cholinga choti adzapeze ntchito yabwino. Koma Helga anakambirana nkhaniyi ndi anzake a mumpingo. Iye anati: “Ambiri mwa anzangawa ndi aakulu kuposa ineyo ndipo anandithandiza kwambiri. Anandilimbikitsa kuyamba utumiki wa nthawi zonse. Nditamaliza sukulu ndinachita upainiya kwa zaka 5. Panopa padutsa zaka zambiri kuchokera nthawi imeneyo ndipo ndikusangalala kuti ndinachita zambiri potumikira Yehova ndili wachinyamata. Sindinong’oneza bondo ngakhale pang’ono.”
17, 18. Kodi tingatani kuti tizitumikira bwino Yehova?
17 Zinthu zikhoza kutiyendera bwino tikamayesetsa kutsanzira Yesu. Ubwenzi wathu ndi Yehova udzalimba kwambiri komanso tidzakhala ndi mtima wofuna kuchita zambiri pomutumikira. Munthu amatumikira bwino Yehova akafika pokhala Mkhristu wolimba. Yesu anauza otsatira ake kuti: “Onetsani kuwala kwanu pamaso pa anthu, kuti aone ntchito zanu zabwino ndi kuti alemekeze Atate wanu wakumwamba.”—Mat. 5:16.
18 Monga tanena kale, Akhristu olimba amathandiza kwambiri mumpingo. Akafuna kusankha zochita, chikumbumtima chawo chimawalimbikitsa kutsatira Mawu a Mulungu. Koma kodi tingatani kuti chikumbumtima chizitithandiza kusankha bwino zochita? Nanga tingalemekeze bwanji zimene anzathu asankha mogwirizana ndi chikumbumtima chawo? Nkhani yotsatira idzayankha mafunso amenewa.
^ ndime 6 Mwachitsanzo, abale achikulire angapatsidwe malangizo oti asiye kuyang’anira zinthu zina m’gulu la Yehova n’kulola kuti achinyamata apitirize. Ndiyeno achikulirewo angachite bwino kuchita zinthu mogwirizana ndi achinyamatawo.


text:
Munthu Wofatsa Amasonyeza Kuti Ndi Wanzeru
Mlongo wina dzina lake Toñi amagwira ntchito yosamalira okalamba. Tsiku lina atafika kunyumba ina anaimba belu ndipo mayi wina anatuluka. Mayiyo anayamba kumukalipira komanso kumunyoza n’kumanena kuti wachedwa kubwera kudzasamalira amayi ake okalamba. Sikuti Toñi anachedwadi. Komabe anapepesa mayiyo.
TSIKU lina mayi uja anamukalipiranso. Kodi Toñi anatani? Iye anati: “Kunena zoona zinali zovuta kwambiri. Ankandikalipira popanda chifukwa.” Koma Toñi anapepesanso n’kuuza mayiyo kuti akumvetsa mavuto ake.
Kodi inuyo mukanakhala Toñi mukanatani? Kodi mukanayesetsa kukhala wofatsa kapena zikanakuvutani kuugwira mtima? Kunena zoona, zimakhaladi zovuta kuugwira mtima pakachitika zinthu ngati zimenezi. Komanso kukhala wofatsa kumavuta kwambiri tikakhala ndi mavuto enaake kapena tikaputidwa.
Koma Baibulo limalimbikitsa Akhristu kukhala ofatsa ndipo limanena kuti kufatsako kumasonyeza nzeru. Paja Yakobo analemba kuti: “Kodi pakati panu pali aliyense wanzeru ndi womvetsa zinthu? Ameneyo ayenera kukhala ndi khalidwe labwino limene limasonyeza kuti amachita chilichonse mofatsa ndipo kufatsa kwake kumachokera mu nzeru.” (Yak. 3:13) Koma kodi kufatsa kumasonyeza bwanji nzeru? Nanga tingatani kuti tikhale ofatsa?
KODI KUKHALA WOFATSA KUMATHANDIZA BWANJI?
Kuyankha mofatsa kumathetsa mkangano. “Kuyankha modekha kumabweza mkwiyo, koma mawu opweteka amayambitsa mkwiyo.”—Miy. 15:1.
Kuyankha mokwiya kuli ngati kuthira mafuta pamoto chifukwa kumangopangitsa kuti zinthu ziipireipire. (Miy. 26:21) Pamene kuyankha mofatsa kumathandiza kuti nkhani ithe bwino. Ngakhale munthu amene wakwiya kwambiri akayankhidwa mofatsa, mkwiyo wake umachepa.
Mlongo Toñi anaona kuti zimenezi ndi zoona. Mayi ankamukalipira aja ataona mmene ankayankhira anayamba kulira. Iwo anafotokoza kuti anakhumudwa chifukwa cha mavuto a m’banja lawo ndi mavuto ena. Toñi anayamba kuwalalikira ndipo kenako anayamba kuphunzira nawo Baibulo. Zonsezi zinatheka chifukwa iye anachita zinthu modekha komanso mwamtendere.
Munthu wofatsa amakhala wosangalala. “Odala [kapena kuti osangalala] ndi anthu amene ali ofatsa, chifukwa adzalandira dziko lapansi.”—Mat. 5:5.
N’chifukwa chiyani anthu ofatsa amakhala osangalala? Anthu ambiri amene poyamba anali amwano komanso okonda kupsa mtima panopa ndi osangalala chifukwa anasintha n’kukhala ofatsa. Moyo wawo unasinthiratu komanso akuyembekezera kudzapeza madalitso ambiri. (Akol. 3:12) Woyang’anira dera wina wa ku Spain dzina lake Adolfo anafotokoza mmene moyo wake unalili asanaphunzire choonadi.
Adolfo anati: “Moyo wanga unali wachabechabe. Ndinali munthu wolusa komanso wachiwawa moti ngakhale anzanga ankandiopa kwambiri. Koma zimene zinachitika tsiku lina zinachititsa kuti ndisinthe. Ndinabayidwa ndi mpeni ka 6 ndipo ndinataya magazi ambiri moti ndinangotsala pang’ono kufa.”
Koma panopa Adolfo amaphunzitsa ena mmene angakhalire ofatsa poona chitsanzo chake komanso zolankhula zake. Anthu ambiri amamukonda chifukwa cha khalidwe lake labwino. Adolfo ananena kuti amasangalala chifukwa choti anasintha ndipo amayamikira Yehova pomuthandiza kuti akhale wofatsa.
Munthu wofatsa amasangalatsa Yehova. “Mwana wanga, khala wanzeru ndi kukondweretsa mtima wanga, kuti ndimuyankhe amene akunditonza.”—Miy. 27:11.
Yehova wakhala akutonzedwa ndi Mdyerekezi, yemwe ndi mdani wake wamkulu. Iye akanatha kukwiya kwambiri ndi zimenezi. Koma Baibulo limati Yehova ndi “wosakwiya msanga.” (Eks. 34:6) Tikamayesetsa kumutsanzira pa nkhani yosakwiya msanga komanso kufatsa, timakhala anthu anzeru ndipo timasangalatsa kwambiri mtima wake.—Aef. 5:1.
Masiku ano dzikoli lafika poipa. Nthawi zambiri timakumana ndi anthu “odzimva, odzikweza, onyoza, . . . onenera anzawo zoipa, osadziletsa, oopsa.” (2 Tim. 3:2, 3) Komabe zimenezi zisamatilepheretse kukhala ofatsa. Paja Baibulo limati, ‘nzeru yochokera kumwamba ndi yamtendere ndi yololera.’ (Yak. 3:17) Choncho tikakhala amtendere komanso ololera, timasonyeza kuti tili ndi nzeru yochokera kwa Mulungu. Nzeru imeneyi imatithandiza kuti tikaputidwa tizikhalabe oleza mtima. Imatithandizanso kuti tikhale pa ubwenzi ndi Yehova, yemwe ndi Chimake cha nzeru.


text:
KALE LATHU
“Musalole Kuti Chilichonse Chikulepheretseni”
TSIKU lina mu 1931, anthu ambirimbiri anafika kuholo inayake yotchuka mumzinda wa Paris kuti adzamvetsere nkhani ya M’bale Joseph F. Rutherford. Kunabwera anthu pafupifupi 3,000 ochokera m’mayiko 23. Pa nthawiyi, M’bale Rutherford ndi amene ankatsogolera ntchito yolalikira padziko lonse. Nkhani zimene iye anakamba zinkamasuliridwa m’Chifulenchi, Chijeremani ndiponso m’Chipolishi. Mawu ake anali amphamvu ndipo aliyense ankamva bwinobwino zimene ankanena.
Msonkhanowu unathandiza kuti ntchito yolalikira iyambe kuyenda bwino ku France. Pamsonkhanowu, M’bale Rutherford analimbikitsa kwambiri anthu, makamaka achinyamata, kuti abwere kudzachita ukopotala (kapena kuti upainiya) ku France. M’bale wina wachinyamata wa ku England dzina lake John Cooke amakumbukira bwino mawu olimbikitsa a M’bale Rutherford akuti: “Achinyamatanu, musalole kuti chilichonse chikulepheretseni kuchita ukopotala.” *
John Cooke anapitadi kukathandiza ku France ndipo patapita nthawi anadzakhala mmishonale. Panalinso anthu ena ambiri amene anasamukira ku France kukachita ukopotala. (Mac. 16:9, 10) Choncho m’dzikoli, chiwerengero cha akopotala chinawonjezeka kwambiri m’chaka chimodzi chokha. Mu 1930 kunali akopotala 27 okha, koma mu 1931 chiwerengerochi chinafika pa 104. Akopotala ambiri sankadziwa Chifulenchi, ankasowa ndalama ndiponso anthu ocheza nawo. Ndiyeno n’chiyani chinawathandiza kupirira mavuto amenewa?
VUTO LOSADZIWA CHILANKHULO
Akopotala osadziwa Chifulenchi ankagwiritsa ntchito timakadi tolalikirira kuti aziuza anthu za Ufumu. Chitsanzo pa nkhaniyi ndi m’bale wina wolankhula Chijeremani amene ankalalikira molimba mtima kwambiri mumzinda wa Paris. Iye anati: “Tinkadziwa bwino kuti Mulungu wathu ndi wamphamvu kwambiri. Koma nthawi zina tinkachita mantha polalikira osati chifukwa choopa anthu koma kuopa kuti tingaiwale timawu tina tachifulenchi timene tinaloweza takuti: ‘Voulez-vous lire cette carte, s’il vous plaît?’ [kutanthauza kuti,‘Kodi mungawerenge kakhadika?’] Sitinkakayikira ngakhale pang’ono kuti ntchito yathuyo ndi yofunika kwambiri.”
Nthawi zina, akopotala akamalalikira kumalo enaake, ankathamangitsidwa ndi anthu oyang’anira malowo. Mwachitsanzo, tsiku lina alongo awiri a ku England amene sankadziwa bwino Chifulenchi anapita kukalalikira kumalo enaake ndipo anakumana ndi bambo woyang’anira malowo. Iye anakwiya n’kuwafunsa kuti akufuna kuonana ndi ndani. Mmodzi wa alongowa anaona mawu enaake olembedwa pachitseko akuti: “Tournez le bouton [kutanthauza kuti, imbani belu].” Ndiyeno pofuna kuyankha bamboyo mwaulemu anati: “Tabwera kudzaonana ndi Mayi ‘Tournez le bouton.’” Alongowa atazindikira kuti zimene ananenazo zinali zolakwika, anaseka. Kunena zoona, kuseka kunkathandiza kwambiri akopotalawa kuti asamaganizire kwambiri mavuto awo.
ANKASOWA NDALAMA NDIPONSO ANTHU OCHEZA NAWO
M’zaka za m’ma 1930, ku France nyumba zambiri zinali zopanda zipangizo zamakono ndipo zimenezi zinkapangitsa kuti akopotala azivutika. Chitsanzo pa nkhaniyi ndi mlongo wina dzina lake Mona Brzoska ndiponso mpainiya mnzake. Mlongoyu anati: “Nyumba zimene tinkakhala sizinali zabwino kwenikweni ndipo zipangizo zake sizinkagwira bwino ntchito. Choncho m’nyengo yozizira tinkavutika kwambiri ndipo tinkasamba madzi ozizira.” Koma apainiyawa sanataye mtima ndipo wina ananena kuti: “N’zoona kuti tinalibe chilichonse koma sitinkasowa zinthu zofunika.”—Mat. 6:33.
Akopotalawa ankasowanso anthu ocheza nawo. Zinali choncho chifukwa chakuti chakumayambiriro kwa m’ma 1930, ku France kunali ofalitsa osapitirira 700, ndipo ambiri ankakhala motalikirana. Koma n’chiyani chinawathandiza kukhalabe osangalala? Mona yemwe tamutchula kale uja anati: “Kuphunzira limodzi mabuku a sosaite, kunkatithandiza kuti tisamadandaule kuti sitikuonana ndi Akhristu anzathu. Nthawi imeneyo sitinkabwerera kwa anthu amene tinawapeza mu utumiki kapena kuchititsa maphunziro a Baibulo. Choncho, madzulo tinkapeza nthawi yolemberana makalata ndi achibale ndiponso apainiya anzathu. Tinkauzana zimene takumana nazo mu utumiki komanso kulimbikitsana.”—1 Ates. 5:11.
Akopotala odziperekawa ankakhalabe osangalala ngakhale kuti ankakumana ndi mavuto. Timadziwa zimenezi tikawerenga makalata amene ankatumiza ku ofesi ya nthambi. Makalata ena anali ochokera kwa anthu amene anachita upainiya ku France kwa zaka zambiri. Kuyambira mu 1931 mpaka mu 1935, mlongo wina wodzozedwa dzina lake Annie Cregeen, anachita upainiya m’madera ambiri a ku France limodzi ndi mwamuna wake. Mlongoyu analemba kuti: “Tinkasangalala kwambiri kuchita upainiya. Tinali anthu angapo amene tinkachita utumikiwu ndipo tinkagwirizana kwambiri. Tinkathandizana ndipo malinga ndi zimene mtumwi Paulo ananena, ‘ena ankabzala, ena kuthirira, koma Mulungu ndi amene ankakulitsa.’ Tikusangalala kwambiri kuti tinali ndi mwayi wogwira nawo ntchito imeneyi.”—1 Akor. 3:6.
Apainiyawo anali akhama komanso opirira ndipo chitsanzo chawo chingathandize kwambiri anthu amene akufuna kuwonjezera zimene amachita potumikira Mulungu. Panopa ku France kuli apainiya okhazikika pafupifupi 14,000. Ambiri akutumikira m’mipingo komanso m’magulu amene amalankhula zilankhulo zina. * Nawonso salola kuti chilichonse chiwalepheretse kuchita upainiya.—Nkhaniyi yachokera ku France.
^ ndime 4 Mukhoza kuwerenga zimene anthu a ku Poland anachita pothandiza pa ntchito yolalikira ku France m’nkhani yakuti, “Yehova Anakubweretsani ku France Kuti Muphunzire Baibulo,” mu Nsanja ya Olonda ya August 15, 2015.
^ ndime 13 Kuwonjezera pa mipingo yachifulenchi, m’chaka cha 2014, nthambi ya ku France inkayang’anira magulu ndiponso mipingo ina 900. Abale ndi alongo a m’magulu ndi m’mipingoyo amalalikira m’zilankhulo zokwana 70.


text:
MUTU 38
Yohane Yemwe Anali M’ndende Ankafuna Kumva Kuchokera Kwa Yesu
YOHANE M’BATIZI ANKAFUNA KUDZIWA ZA UDINDO WA YESU
YESU ANANENA ZINTHU ZABWINO ZOKHUDZA YOHANE
Yohane M’batizi anali atakhala m’ndende kwa pafupifupi chaka chimodzi ndipo pa nthawi yonseyi ankamva zinthu zodabwitsa zimene Yesu ankachita. Tangoganizani mmene Yohane anamvera ophunzira ake atamuuza kuti Yesu waukitsa mwana wa mzimayi wamasiye wa ku Naini. Komabe Yohane ankafuna kumva yekha kuchokera kwa Yesu kuti zimenezi zinkatanthauza chiyani. Choncho Yohane anatuma ophunzira ake awiri kuti akafunse Yesu kuti: “Kodi Mesiya amene tikumuyembekezera uja ndinu kapena tiyembekezere wina?”—Luka 7:19.
Kodi funso limeneli linali lodabwitsa? Inde. Tikutero chifukwa Yohane anali munthu wodzipereka ndipo pafupifupi zaka ziwiri m’mbuyomo pamene ankabatiza Yesu, anaona mzimu wa Mulungu ukutsika n’kuima pamutu pa Yesu komanso anamva mawu ochokera kwa Mulungu ovomereza kuti Yesu ndi mwana wake. Komabe musaganize kuti chikhulupiriro cha Yohane chinali chitachepa. Zikanakhala choncho, Yesu sakananena zinthu zabwino zokhudza Yohane ngati mmene anachitira pa nthawiyi. Koma ngati Yohane anali ndi chikhulupiriro cholimba, ndiye n’chifukwa chiyani anafunsa funso limeneli?
N’kutheka kuti Yohane ankafuna kuti amve kuchokera kwa Yesuyo kuti analidi Mesiya. Kudziwa zimenezi kukanalimbitsa chikhulupiriro chake pa nthawi imene ankavutika m’ndende. Ndipo funso limene Yohane anafunsali linali lomveka. Iye ankadziwa za maulosi a m’Baibulo omwe ankasonyeza kuti Wodzozedwa wa Mulungu adzakhala mfumu komanso kuti adzapulumutsa anthu. Koma pa nthawiyi Yohane anali atakhala m’ndende kwa miyezi yambiri kuchokera pamene Yesu anabatizidwa. N’chifukwa chake Yohane ankafuna kudziwa ngati padzabwerenso munthu wina pambuyo pa Yesu, yemwe adzakwaniritse zonse zimene zinanenedwa kuti Mesiya adzachita akadzabwera.
M’malo mongouza ophunzira a Yohane kuti, ‘Inde, ndine amene mwakhala mukumuyembekezera,’ Yesu anasonyeza umboni woti Mulungu ankamutsogolera moti ankachiritsa anthu odwala matenda osiyanasiyana. Kenako anauza ophunzira a Yohane kuti: “Pitani mukamuuze Yohane zimene mukumva ndi kuona: Akhungu akuonanso, olumala akuyendayenda, akhate akuyeretsedwa ndipo ogontha akumva. Akufa akuukitsidwa, ndipo kwa aumphawi uthenga wabwino ukulengezedwa.”—Mateyu 11:4, 5.
N’kuthekanso kuti Yohane anafunsa funso limeneli chifukwa ankayembekezera kuti Yesu achita zinthu zambiri kuposa zimene ankachita pa nthawiyo komanso kuti mwina amutulutsa m’ndendemo. Koma Yesu anamuuza kuti asayembekezere zinthu zambiri kuposa zimene ankachitazo.
Ophunzira a Yohane atachoka, Yesu anauza gulu la anthu kuti Yohane sanali mneneri wamba. Iye ananena kuti Yohane anali “mthenga” wa Yehova amene anatchulidwa mu ulosi wopezeka pa Malaki 3:1. Ananenanso kuti Yohane anali mneneri Eliya yemwe anatchulidwa pa Malaki 4:5, 6. Yesu anafotokoza kuti: “Ndithu ndikukuuzani anthu inu, mwa onse obadwa kwa akazi, sanabadwepo wamkulu woposa Yohane M’batizi. Koma munthu amene ali wocheperapo mu ufumu wakumwamba ndi wamkulu kuposa iyeyu.”—Mateyu 11:11.
Ponena kuti munthu amene ali wocheperapo mu Ufumu wakumwamba ndi wamkulu kuposa Yohane, Yesu ankasonyeza kuti Yohane sakalamulira nawo mu Ufumu wakumwamba. Yohane anakonza njira ya Yesu koma anamwalira Yesuyo asanatsegule njira ya kumwamba. (Aheberi 10:19, 20) Komabe, Yohane anali mneneri wokhulupirika wa Mulungu ndipo adzakhala nzika ya Ufumu wa Mulungu padziko lapansi.
Onaninso
Zimene Baibulo Limanena Zokhudza Mesiya
Kodi mukudziwa kuti Baibulo linalosera kuti Mesiya adzafa asanamalize ntchito yake?


text:
Nkhani 8: Zimphona pa Dziko
NGATI wina wake analinkudza kwa inu ndipo anali wamtali mapazi 9, mofanana ndi kufika pa siling’i ya nyumba yanu, kodi mukanaganizanji? Munthu’yo akakhala chimphona! Pa nthawi ina panali’di zimphona pa dziko. Baibulo limasonyeza kuti atate ao anali angelo ochokera kumwamba. Kodi zikanatero motani?
Kumbukirani, mngelo woipa’yo Satana anali wotanganidwa kupanga bvuto. Anali kuyesa’di kuipitsa ngakhale angelo a Mulungu. M’kupita kwa nthawi, angelo ena anayamba kumumvetsera. Iwo analeka ntchito imene Mulungu anawapatsa kumwamba. Ndipo anadza pa dziko nadzipangira matupi aumunthu. Kodi mukudziwa chifukwa chake?
Baibulo limati chifukwa chakuti ana a Mulungu’wa anaona akazi okongola pa dziko nafuna kukhala nawo. Chotero anadza ku dziko nakwatira akazi’wa. Baibulo limati zimene’zi n’zolakwa, chifukwa chakuti Mulungu anapanga angelo kuti adzikhala kumwamba.
Angelo’wo ndi akazi ao atabala ana, ana’wa anali osiyana. Poyamba iwo sanaonekere kukhala osiyana kwambiri. Koma iwo anakula-kulabe, nakhala ndi mphamvu moonjezereka-onjezereka, kufikira anakhala zimphona.
Zimphona’zi zinali zoipa. Ndipo chifukwa cha kukula kwao kwambiri ndi mphamvu, zinkabvulaza anthu. Iwo anaumiriza ali yense kukhala woipa ngati iwo.
Enoke anali atafa, koma panali munthu wina pa dziko tsopano amene anali wabwino. Dzina la munthu’yu linali Nowa. Nthawi zonse anachita zimene Mulungu anafuna kuti iye achite.
Tsiku lina Mulungu anauza Nowa kuti nthawi inakwana yakuti Iye aononge anthu onse oipa. Koma iye akapulumutsa Nowa, banja lake ndi zinyama. Tiyeni tione m’mene Mulungu anachitira zimene’zi.
Mafunso
- Kodi chinachitika n’chiyani pamene angelo ena a Mulungu anamvera Satana?
- N’chifukwa chiyani angelo ena anasiya ntchito yawo kumwamba n’kubwera padziko lapansi?
- N’chifukwa chiyani angelowo analakwa pobwera padziko lapansi n’kudzipangira matupi aumunthu?
- Kodi ana a angelowo anali osiyana ndi anthu ena motani?
- Monga momwe mukuonera pa chithunzipa, kodi ana a angelowo anachita chiyani pamene anasanduka zimphona?
- Enoke atafa, kodi ndi munthu wabwino uti amene anakhala padziko lapansi, ndipo n’chifukwa chiyani Mulungu anamukonda?
Mafunso ena
- Ŵerengani Genesis 6:1-8.
Kodi lemba la Genesis 6:6 limasonyeza chiyani za mmene khalidwe lathu lingakhudzire mmene Yehova amamvera? (Sal. 78:40, 41; Miy. 27:11)
- Ŵerengani Yuda 6
Kodi angelo amene ‘sanasunge chikhalidwe chawo choyamba’ m’masiku a Nowa ali ngati chikumbutso kwa ife masiku ano motani? (1 Akor. 3:5-9; 2 Pet. 2:4, 9, 10)


text:
YANDIKIRANI MULUNGU
“Yehova Anakukhululukirani ndi Mtima Wonse”
“Munthu amene sakhululukira anzake amakhala akuphwasula mlatho woti adutsepo yekha.” Mawu amenewa, ananenedwa ndi katswiri wina wa ku Britain wa mbiri yakale yemwe anakhalapo m’zaka za m’ma 1600. Katswiriyu dzina lake ndi Edward Herbert ndipo mawu amene ananenawa amasonyeza chifukwa chake tiyenera kukhululukira ena. Tiyenera kukhululuka chifukwa nafenso tsiku lina tidzafuna kuti ena atikhululukire. (Mateyu 7:12) Koma pali chifukwa china chachikulu chimene tiyenera kukhululukira ena. Taonani mawu amene mtumwi Paulo ananena omwe ali pa Akolose 3:13.—Werengani.
Chifukwa chakuti tonse ndife ochimwa, timalakwira ena kapena timachita zinthu zowakhumudwitsa ndipo nawonso akhoza kutilakwira. (Aroma 3:23) Ndiye kodi tingatani kuti tizikhalabe pa mtendere ndi anthu ena? Mulungu anauzira Paulo kulemba kuti tizikhala ololerana komanso kuti tizikhululukirana. Malangizo amenewa ndi othandizanso kwa ife, ngakhale kuti analembedwa zaka 2,000 zapitazo. Tiyeni tione zimene Paulo ankatanthauza.
“Pitirizani kulolerana.” Buku lina linanena kuti Akhristu amasonyeza kulolerana “akamayesetsa kunyalanyaza makhalidwe osasangalatsa a anthu ena kapena kunyalanyaza zimene anthu ena awalakwira.” Mawu akuti “kulolerana” amasonyeza kuti aliyense ayenera kusonyeza khalidwe limeneli kwa mnzake. Zimenezi zikutanthauza kuti, tikakumbukira kuti nafenso tili ndi makhalidwe enaake amene anthu ena samasangalala nawo, sitingakhumudwe ndi makhalidwe awo. Zimenezi zimathandiza kuti tikhale pa mtendere ndi anthu ena. Koma kodi tingatani ngati munthu wina watilakwira?
“Pitirizani . . . kukhululukirana ndi mtima wonse.” Wolemba mabuku wina ananena kuti mawu achigiriki omwe anamasuliridwa kuti “kukhululukirana ndi mtima wonse” “samangotanthauza kukhululuka basi . . . koma ndi mawu amphamvu kwambiri osonyeza kukhululuka ngakhale munthu wina atakulakwira kwambiri komanso mobwerezabwereza.” Buku lina linanenanso kuti mawu amenewa akhoza kutanthauzanso “kuchitira munthuyo zinthu zabwino komanso zomuthandiza.” Timasonyeza kuti ndife anthu achifundo ngati timakhululukira anzathu kuchokera pansi pa mtima ngakhale titakhala kuti tili ndi ‘chifukwa chowadandaulira.’ Koma n’chifukwa chiyani tiyenera kukhululukirana ndi mtima wonse? Chifukwa chimodzi n’chakuti nafenso tsiku lina tidzafuna kuti ena atikhululukire.
“Yehova anakukhululukirani ndi mtima wonse, inunso teroni.” Chifukwa chachikulu chimene tiyenera kukhululukira ena n’chakuti Yehova amatikhululukira ndi mtima wonse. (Mika 7:18) Tangoganiza zimene Yehova amachita ndi anthu amene alapa kuchokera pansi pa mtima. Yehova ndi wosiyana ndi anthufe chifukwa iye samachimwa ndipo sangafunikire kuti anthu amukhululukire. Komabe ndi wofunitsitsa kukhululukira anthu amene alapa moona mtima. Choncho, Yehova ndi chitsanzo chabwino pa nkhani yokhululukira anthu amene alapa.
Yehova ndi chitsanzo chabwino pa nkhani yokhululukira anthu amene alapa
Chifundo chimene Yehova amatisonyeza chimatipangitsa kuti tizimuyandikira komanso kuti tizitengera chitsanzo chake. (Aefeso 4:32–5:1) Ndiye tingachite bwino kudzifunsa kuti, ‘Popeza Yehova amandikhululukira ndi mtima wonse ndikamulakwira, kodi inenso ndimakhululuka anthu amene andilakwira akapepesa?’—Luka 17:3, 4.
Mavesi amene mungawerenge mu October
Agalatiya chaputala 1 -6; Aefeso 1-6; Afilipi 1-4; Akolose 1-4; 1 Atesalonika 1-5; 2 Atesalonika 1-3; 1 Timoteyo 1-6 mpaka 2 Timoteyo chaputala 1-4


text:
He Loved People
“Zinthu zimene zinali kundisangalatsa, zinali zokhudzana ndi ana a anthu.”—MIY. 8:31.
1, 2. Kodi Yesu ankachita zotani posonyeza kuti amakonda kwambiri anthu?
YEHOVA anasonyeza nzeru zake zakuya pamene analenga mwana wake woyamba. Pofotokoza za mwanayo, Baibulo limamutchula kuti nzeru ndipo iye anali “mmisiri waluso” pamene ankagwira ntchito yolenga ndi Atate wake. Ayenera kuti anasangalala pamene Atate wake ankalenga kumwamba ndiponso ‘kukhazikitsa maziko a dziko lapansi.’ Koma ‘zinthu zimene zinali kumusangalatsa kwambiri zinali zokhudza ana a anthu.’ (Miy. 8:22-31) Zimenezi zikusonyeza kuti Yesu anayamba kukonda anthu kuyambira kale kwambiri ali kumwamba.
2 Yesu anasonyeza kuti amakonda kwambiri Atate wake ndiponso anthu. Iye “anasiya zonse zimene anali nazo” ndipo anakhala wofanana ndi anthu n’cholinga choti apereke “moyo wake dipo kuwombola anthu ambiri.” (Afil. 2:5-8; Mat. 20:28) Yesu ali padzikoli, Mulungu anamupatsa mphamvu kuti azichita zozizwitsa zomwe zinkasonyeza kuti amakonda kwambiri anthu. Zimene ankachitazi zinkasonyeza zinthu zosangalatsa zimene zidzachitike m’tsogolomu padziko lonse.
3. Kodi tikambirana chiyani m’nkhaniyi?
3 Yesu atabwera padzikoli anagwiranso ntchito ‘yolengeza uthenga wabwino wa ufumu wa Mulungu.’ (Luka 4:43) Iye ankadziwa kuti Ufumuwu udzathandiza kuyeretsa dzina la Atate wake ndiponso kuthetsa mavuto onse a anthu. Polalikira, ankachita zodabwitsa zambiri zosonyeza kuti amakonda anthu. Zimene Yesu ankachita zimatithandiza kuyembekezera zinthu zabwino m’tsogolo. Tiyeni tikambirane zozizwitsa 4 za Yesu.
ANALI NDI MPHAMVU YOCHIRITSA
4. Fotokozani zimene zinachitika Yesu atakumana ndi munthu wodwala khate.
4 Pa nthawi ina, Yesu anapita kukalalikira ku Galileya. Zimene anaona mumzinda wina wa kumeneku zinali zomvetsa chisoni kwambiri. (Maliko 1:39, 40) Anakumana ndi munthu amene ankadwala khate. Luka anasonyeza kuti matendawo anali atafika poipa chifukwa analemba kuti munthuyo anali “wakhate thupi lonse.” (Luka 5:12) Wodwalayo ataona Yesu, “anagwada n’kuwerama mpaka nkhope yake pansi ndi kum’pempha, kuti: ‘Ambuye, ngati mukufuna, mukhoza kundiyeretsa.’” Munthuyo ankadziwa kuti Yesu ali ndi mphamvu yomuchiritsa koma ankafuna kudziwa ngati akufunitsitsa kuchita zimenezi. Kodi Yesu anamuyankha bwanji? Kodi anamva bwanji mumtima ataona wodwalayo? Kodi anali ndi mtima ngati wa Afarisi omwe sankamvera chisoni anthu odwala matenda oopsawo? Nanga mukanakhala inuyo mukanatani?
5. Pochiritsa munthu wakhate, n’chifukwa chiyani Yesu ananena kuti “Ndikufuna”?
5 Zikuoneka kuti munthuyo sanatsatire Chilamulo cha Mose chimene chinkanena kuti azifuula kuti: “Wodetsedwa, wodetsedwa!” Yesu sanamudzudzule pa nkhani imeneyi. M’malomwake, ankadera nkhawa munthuyo ndipo ankafuna kumuthandiza. (Lev. 13:43-46) Sitikudziwa kuti Yesu ankaganiza zotani pa nthawiyo koma tikudziwa mmene ankamvera mumtima mwake. Iye anamumvera chisoni kwambiri moti anamuchiritsa m’njira yodabwitsa. Anatambasula dzanja lake n’kumukhudza kenako anamulankhula motsimikiza, koma mokoma mtima kuti: “Ndikufuna. Khala woyera.” Nthawi yomweyo khate la munthuyo linatha. (Luka 5:13) Mphamvu zimene Mulungu anapatsa Yesu zinamuthandiza kuchita zimenezi ndiponso kusonyeza kuti amakonda kwambiri anthu.—Luka 5:17.
6. (a) N’chiyani chikukuchititsani chidwi mukaganizira mmene Yesu ankachiritsira anthu? (b) Kodi zodabwitsa zimene anachitazi zikusonyeza chiyani?
6 Yesu anatha kuchita zodabwitsa zambirimbiri chifukwa cha mphamvu yochokera kwa Mulungu. Sikuti anachiritsa akhate okha. Anachiritsa anthu odwala matenda alionse komanso olumala. Baibulo limanena kuti: ‘Khamu la anthu linadabwa kuona osalankhula akulankhula, olumala akuyenda ndiponso akhungu akuona, ndipo anatamanda Mulungu wa Isiraeli.’ (Mat. 15:31) Yesu ankachiritsa anthu onsewa popanda kupempha anthu abwinobwino kuti apereke ziwalo kwa odwalawo. Anthuwo ankachira nthawi yomweyo ndipo ena ankawachiritsa ali kutali. (Yoh. 4:46-54) Kodi zodabwitsa zimene Yesu anachitazi zikusonyeza chiyani? Zikusonyeza kuti Yesu, yemwe akulamulira kumwamba, ali ndi mphamvu zochiritsa komanso mtima wofuna kuchita zimenezi. Tikaganizira zimene Yesu ankachitira anthu sitikayikira kuti m’dziko latsopano ulosi wa m’Baibulo udzakwaniritsidwa. Paja Baibulo limati: “[Yesu] adzamvera chisoni munthu wonyozeka ndi wosauka.” (Sal. 72:13) Yesu adzachiritsadi anthu onse ovutika chifukwa chakuti ali ndi mtima wofuna kuwathandiza.
“NYAMUKA, NYAMULA MACHIRA AKOWA NDI KUYAMBA KUYENDA”
7, 8. Kodi chinachitika n’chiyani kuti Yesu akumane ndi munthu wolumala?
7 Patapita miyezi ingapo kuchokera pamene anachiritsa munthu wakhateyo, Yesu anapita kukalalikira ku Yudeya. Iye ayenera kuti anathandiza anthu masauzande ambiri chifukwa chakuti anawalalikira ndiponso kuwasonyeza chikondi. Yesu ankafunitsitsa kulengeza uthenga wabwino kwa osauka, kulalikira za kumasulidwa kwa akapolo ndiponso kumanga zilonda za anthu osweka mtima.—Yes. 61:1, 2; Luka 4:18-21.
8 Pa mwezi wa Nisani, Yesu anapita ku Yerusalemu kukachita mwambo wa Pasika. Anthu ambirimbiri ankakhala ku Yerusalemu pa nthawi imeneyi. Ndiyeno Yesu anafika kudziwe lotchedwa Betesida, lomwe linali chakumpoto kwa kachisi. Kumeneko, anakumana ndi munthu wolumala.
9, 10. (a) N’chifukwa chiyani anthu ankapita kudziwe la Betesida? (b) Kodi Yesu anakatani kudziweli? (c) Kodi nkhaniyi ikusonyeza chiyani? (Onani chithunzi patsamba 8.)
9 Anthu ambirimbiri odwala ndiponso olumala ankapita ku Betesida. Iwo ankachita zimenezi chifukwa chokhulupirira kuti akalowa m’dziweli madzi akuwinduka angachiritsidwe. Anthu pamalowa ayenera kuti anali ankhawa komanso ankasowa mtengo woti agwire. Popeza Yesu anali wangwiro, n’chifukwa chiyani anapita kumeneko? Anapita chifukwa chomvera chisoni anthuwo. Iye anayandikira munthu wolumala uja yemwe anali atadwala zaka zambiri kuposa zaka zimene Yesu anakhala padziko lapansi.—Werengani Yohane 5:5-9.
10 Yesu anafunsa munthuyo ngati akufuna kuchira. Munthuyo anayankha kuti ankafuna kuchira koma analibe munthu womuthandiza kulowa m’dziwelo. Iye ayenera kuti ankamvetsa chisoni pamene ankanena zimenezi. Kenako Yesu anamuuza kuti achite zinthu zooneka ngati zosatheka. Anati anyamule machira ake azipita. Munthuyo anachitadi zimenezi ndipo anayamba kuyenda. Zimenezi zikusonyeza bwino kuti Yesu amakondadi anthu ndipo adzawathandiza m’dziko latsopano. Nkhaniyi ikusonyezanso kuti Yesu ankafufuza anthu ovutika. Ifenso tikamalalikira tiyenera kufufuza anthu omwe akudandaula chifukwa cha mavuto a m’dzikoli.
“NDANI WAGWIRA MALAYA ANGAWA?”
11. Kodi lemba la Maliko 5:25-34 likusonyeza bwanji kuti Yesu amaganizira kwambiri anthu odwala?
11 Werengani Maliko 5:25-34. Mayi wina ankadwala matenda ochititsa manyazi kwa zaka 12. Matendawa ankamulepheretsa kuchita zambiri ndipo zinkamuvuta kutumikira Mulungu bwinobwino. ‘Madokotala ambiri anam’chititsa kumva zopweteka zambiri ndipo mayiyo anawononga chuma chake chonse’ pofuna kuchira koma matendawo ankangokula. Koma tsiku lina anaganiza zoyandikira Yesu kuti achire. Iye analowa pa chigulu cha anthu n’kugwira malaya a Yesu. (Lev. 15:19, 25) Yesu anazindikira kuti mphamvu zatuluka m’thupi lake ndipo anafuna kudziwa amene anamugwira. ‘Mayiyo anachita mantha ndipo anayamba kunjenjemera kenako anafika pafupi n’kugwada pamaso pake ndikumuuza zonse.’ Yesu anazindikira kuti Yehova ndi amene wachiritsa mayiyo ndipo anamulankhula mwachifundo kuti: “Mwanawe, chikhulupiriro chako chakuchiritsa. Pita mu mtendere, matenda ako aakuluwo atheretu.”
12. (a) Kodi taphunzira kuti Yesu ndi munthu wotani? (b) Kodi tingatsanzire bwanji Yesu?
12 Satana amafuna kuti tiziganiza zoti ndife osafunika ndipo palibe amene amatikonda. Koma Yesu amakonda kwambiri anthu ndipo amamvera chisoni amene akudwala. Zozizwitsa zake zimatitsimikizira zimenezi. Apa n’zoonekeratu kuti tili ndi Mfumu ndiponso Mkulu wa Ansembe wachifundo kwambiri. (Aheb. 4:15) N’zovuta kumvetsa bwinobwino anthu amene akhala akudwala kwa nthawi yaitali ngati ifeyo sitinadwalepo choncho. Koma tizikumbukira kuti Yesu ankamvera chifundo anthu odwala ngakhale kuti iye sanadwalepo. Choncho tiyeni tiziyesetsa kutsatira chitsanzo chake.—1 Pet. 3:8.
“YESU ANAGWETSA MISOZI”
13. Kodi nkhani ya Lazaro imasonyeza kuti Yesu ndi wotani?
13 Yesu ankamva chisoni kwambiri akaona anthu akuvutika. Mwachitsanzo, iye ataona anthu akulira chifukwa cha imfa ya Lazaro, “anadzuma povutika mumtima ndi kumva chisoni.” Anachita zimenezi ngakhale kuti ankadziwa zoti amuukitsa pasanapite nthawi yaitali. (Werengani Yohane 11:33-36.) Yesu sanachite manyazi kulira pa gulu. Kulira kwake kunathandiza anthu kudziwa kuti ankakonda kwambiri Lazaro ndi azibale ake. Yesu anagwiritsa ntchito mphamvu zimene Mulungu anamupatsa poukitsa mnzakeyo.—Yoh. 11:43, 44.
14, 15. (a) Kodi tikudziwa bwanji kuti Yehova amafunitsitsa kuthetsa mavuto a anthu? (b) Kodi tikuphunzira chiyani pa mawu oti ‘manda achikumbutso’?
14 Baibulo limanena kuti Yesu ndi “chithunzi chenicheni cha Mulungu weniweniyo.” (Aheb. 1:3) Choncho, zozizwitsa za Yesu zimasonyeza kuti iye ndiponso Atate wake amafunitsitsa kuthetsa imfa komanso mavuto onse a anthu. Posachedwapa, Yehova ndi Yesu adzaukitsa anthu ambirimbiri. Paja Yesu ananena kuti “idzafika nthawi pamene onse ali m’manda achikumbutso” adzaukitsidwa.—Yoh. 5:28, 29.
15 Onani kuti Yesu anagwiritsa ntchito mawu oti ‘manda achikumbutso.’ Mawuwa akusonyeza kuti Mulungu amatha kukumbukira anthu amene anamwalira. Popeza iye ndi amene analenga zinthu zonse, sangavutike kukumbukira khalidwe ndiponso chinthu chilichonse chokhudza anzathu amene anamwalira. (Yes. 40:26) Mulungu akhoza kukumbukira zonsezi ndipo iye ndi Mwana wake amafunitsitsa kuwaukitsa. Nkhani ya Lazaro komanso ya anthu ena otchulidwa m’Baibulo amene anaukitsidwa zimasonyeza kuti m’dziko latsopano anthu ambirimbiri adzaukitsidwa.
MUDZAONA ZOZIZWITSA ZA YESU
16. Kodi Akhristu okhulupirika adzakhala ndi mwayi woona chiyani m’tsogolo?
16 Tikapitiriza kukhala okhulupirika tidzapulumuka pa chisautso chachikulu ndipo chimenechi chidzakhala chozizwitsa chachikulu kwambiri. Nkhondo ya Aramagedo ikadzatha padzachitika zinthu zodabwitsa zambiri monga kuchiritsa anthu onse. (Yes. 33:24; 35:5, 6; Chiv. 21:4) Tidzaonanso anthu akutaya zinthu monga magalasi, ndodo zoyendera ndiponso njinga za olumala. Yehova adzathandiza anthu opulumuka pa Aramagedo kuti akhale athanzi. Adzachita zimenezi n’cholinga choti anthuwo azigwira ntchito mwachangu kuti asinthe dziko lathuli kukhala paradaiso.—Sal. 115:16.
17, 18. (a) N’chifukwa chiyani Yesu anachita zozizwitsa? (b) N’chifukwa chiyani muyenera kuchita zonse zimene mungathe kuti mudzakhale m’dziko latsopano la Mulungu?
17 Zozizwitsa zimene Yesu anachita m’mbuyomu zimathandiza a “khamu lalikulu” kuti asamakayikire zoti adzachiritsidwa m’tsogolo. (Chiv. 7:9) Zimene anachitazo zimasonyeza kuti Mwana wa Mulungu ndi wachifundo ndipo amakonda kwambiri anthu. (Yoh. 10:11; 15:12, 13) Chifundo cha Yesu chimasonyezanso kuti Yehova amakonda mtumiki wake aliyense payekha.—Yoh. 5:19.
18 Anthu akuvutika koopsa ndipo ambiri akufa. (Aroma 8:22) Tikuyembekezera kwambiri dziko latsopano pamene anthu onse adzachiritsidwa. Lemba la Malaki 4:2 limatitsimikizira kuti ‘tidzadumphadumpha ngati ana a ng’ombe onenepa.’ Tidzatero chifukwa chosangalala kwambiri kuti tamasulidwa n’kukhala angwiro. Tiyeni tsopano tizichita zonse zimene tingathe kuti tidzakhale m’dziko latsopano. Tizichita zimenezi chifukwa choyamikira kwambiri Yehova ndiponso kukhulupirira malonjezo ake. Timalimbikitsidwa kwambiri kudziwa kuti Yesu anachita zozizwitsa pofuna kusonyeza zimene adzachite posachedwapa akamadzalamulira dziko lonse lapansi.


text:
MUTU 11
Yohane M’batizi Anakonza Njira
MATEYU 3:1-12 MALIKO 1:1-8 LUKA 3:1-18 YOHANE 1:6-8, 15-28
YOHANE ANKALALIKIRA NDI KUBATIZA ANTHU
ANTHU AMBIRI ANABATIZIDWA KOMA OSATI ONSE
Pofika mu 29 C.E., n’kuti patadutsa zaka 17 kuchokera pamene Yesu ankafunsa mafunso aphunzitsi m’kachisi. Pa nthawi imeneyi anthu ambiri ankakambirana za wachibale wake wa Yesu, dzina lake Yohane, yemwe ankagwira ntchito yolalikira m’dera lonse lomwe linali chakum’mawa kwa mtsinje wa Yorodano.
Anthu ambiri ankachita chidwi kwambiri ndi Yohane chifukwa cha mmene ankaonekera komanso uthenga umene ankalalikira. Ankavala zovala zopangidwa ndi ubweya wa ngamila ndiponso ankavala lamba wachikopa m’chiuno mwake. Chakudya chake chinali dzombe ndi uchi. Koma kodi ankalalikira uthenga wotani? Unali wakuti: “Lapani, pakuti ufumu wakumwamba wayandikira.”—Mateyu 3:2.
Uthengawu unkafika pamtima anthu amene ankabwera kudzamvetsera. Anthu ambiri anazindikira kuti ankafunika kusintha zochita zawo komanso mmene ankaganizira ndipo anasiya zoipa zimene ankachita. Anthuwa ankachokera ku “Yerusalemu ndi ku Yudeya konse ndiponso . . . m’midzi yonse yapafupi ndi Yorodano.” (Mateyu 3:5) Anthu ambiri amene ankamvetsera uthenga wa Yohane analapa ndipo anawabatiza powamiza m’madzi, mumtsinje wa Yorodano. N’chifukwa chiyani ankawabatiza?
Ubatizowo unali ngati chizindikiro chakuti kuchokera pansi pamtima alapa machimo awo omwe anawachita chifukwa chosamvera Chilamulo cha Mulungu, chomwe chinali pangano pakati pa iwowo ndi Mulungu. (Machitidwe 19:4) Koma si onse amene anabatizidwa. Mwachitsanzo Afarisi ndi Asaduki atapita kukaona Yohane, iye anawatchula kuti “ana a njoka.” Iye ananenanso kuti: “Ndiyetu mubale zipatso zosonyeza kulapa. Musamadzinyenge kuti, ‘Tili ndi atate wathu Abulahamu.’ Pakuti ndikukuuzani kuti Mulungu angathe kuutsira Abulahamu ana kuchokera kumiyala iyi. Nkhwangwa yaikidwa kale pamizu yamitengo. Chotero mtengo uliwonse wosabala zipatso zabwino udulidwa ndi kuponyedwa pamoto.”—Mateyu 3:7-10.
Chifukwa chakuti uthenga wa Yohane unali wamphamvu ndipo anthu ambiri anakhulupirira komanso kubatizidwa, ansembe ndi Alevi anatumidwa kuti akafufuze kuti Yohaneyo anali ndani. Iwo anamufunsa kuti: “Kodi iwe ndiwe ndani?”
Yohane anawayankha kuti: “Ine sindine Khristu ayi.”
Anamufunsanso kuti: “Nanga ndiwe ndani? Ndiwe Eliya kapena?”
Iye anati: “Iyayi.”
Kenako anamufunsa kuti: “Kapena ndiwe Mneneri?” Apa ankafunsa za Mneneri amene Mose ananena kuti adzabwera.—Deuteronomo 18:15, 18.
Iye anayankha kuti: “Ayi.”
Analimbikirabe kumufunsa kuti: “Ndiwe ndani nanga? Tikufuna kudziwa kuti tikathe kupereka yankho kwa amene atituma. Mwiniwakewe umati ndiwe ndani?” Iye anati: “Ndine mawu a winawake wofuula m’chipululu kuti, ‘Wongolani njira ya Yehova,’ monga mmene mneneri Yesaya ananenera.”—Yohane 1:19-23.
Ndiyeno anamufunsa kuti: “Ngati iweyo sindiwe Khristu, kapena Eliya, kapenanso Mneneri, nanga n’chifukwa chiyani umabatiza anthu?” Yohane anawayankha kuti: “Ine ndimabatiza m’madzi. Pakati panu paimirira wina amene inu simukumudziwa. Iye ndiye amene akubwera m’mbuyo mwangamu.”—Yohane 1:25-27.
Pa nthawiyi, Yohane ankadziwa kuti akukonza njira pokonzekeretsa mitima ya anthuwo kuti adzathe kulandira Mesiya, amene anali kudzakhala Mfumu. Pofotokoza za Mesiyayo, Yohane ananena kuti: “Amene akubwera m’mbuyo mwanga ndi wamphamvu kuposa ine, ndipo sindili woyenera kumuvula nsapato zake.” (Mateyu 3:11) Yohane ananenanso kuti: “Amene akubwera m’mbuyo mwangamu wandipitirira ine, chifukwa anakhalapo ine ndisanabadwe.”—Yohane 1:15.
Choncho, uthenga umene Yohane ankalalikira wakuti: “Lapani, pakuti ufumu wakumwamba wayandikira,” unali woyenereradi. (Mateyu 3:2) Uthengawu unathandiza anthu onse kudziwa kuti ntchito imene Yesu Khristu anabwerera pa dziko lapansi inali itatsala pang’ono kuyamba.